НАРАДЖЭННЕ

СВЕТУ (КАСМАГОНІIЯ) ІI БАГОЎ (ТЭАГОНІIЯ)


Міфалагічнае мысленне грэкаў развівалася разам з развіц-цём абшчынна-родавай фармацыі, і міфалогія іх пачыналася зусім не з тых велічных і прыгожых багоў, да якіх прызвычаілася наша свядомасць. Яна пачыналася з неспакойнага, смутнага    свету, у якім не было яшчэ ні багоў, ні герояў.


Першы перыяд грэчаскай міфалогіі звязаны з матрыярхальнародавым ладам: яго карані хаваюцца ў сівой даўніне тысячагоддзяў. Гэтую найстаражытнейшую міфалогію называюць        даалімпійскай, альбо дакласічнай. Нягледзячы на тое, што высачэзная гара, якая мела найменне Алімп і знаходзілася ў Фесаліі, існавала спрадвеку, яна яшчэ не была заселена сям'ёй алімпій-скіх багоў. Гэта і зразумела: яшчэ не прыйшла пара патрыярхату. Даалімпійская міфалогія — дакласічная, бо росквіт міфалогіі адбудзецца разам з фармаваннем алімпійскага пантэона.


Даалімпійскі перыяд грэчаскай міфалогіі акрэсліваецца     яшчэ такімі тэрмінамі, як "хтанічны" (грэч. сhtonos — зямля). Зямля ўспрымалася агульнай маці, што ўсіх нараджала і карміла; "фетышысцкі" — абагаўляліся ідалы (прадметы з дрэва, гліны, розныя талісманы-фетышы); "тэратаморфны" (грэч. teras — пачвара, цуд; morphe — выгляд) — прырода ўспрымалася старажытным чалавекам як нешта дысгарманічнае, пачварнае, жахлівае.


Архаічны чалавек зліваўся з навакольным светам. Ён не мог супрацьпаставіць сябе прыродзе, не бачыў істотнай розніцы паміж сабой і зверам. Таму і ўласцівы  даалімпійскай міфалогіі міксантрапічныя (лац. mixtus — змешаны; грэч. anthropos — чалавек) формы: гіганты, Тыфон, сірэны, гарпіі... Нашчадкі маці-Зямлі спалучалі жывёльны выгляд з рысамі чалавека. Асабліва пачварныя і мудрагелістыя былі істоты жаночага роду, што      тлумачылася матрыярхальнай асновай архаічнай міфалогіі. Так, Эхідна ўяўляла сабой стракатую змяю з тварам прыгожай       быстравокай дзяўчыны. Яна прынаджвала падарожнікаў і душыла іх у кольцах свайго змяінага цела. Таму і адбываюцца ў            даалімпійскай міфалогіі розныя ператварэнні (ад грэч. metamorphosis): адна істота ператвараецца ў другую. Працэс пера-тварэнняў (метамафоз) будзе адыгрываць вялікую ролю ў міфалогіі перыяду класікі.


Адметная рыса даалімпійскай міфалогіі — панаванне ў свеце бязладдзя, несуразмернасці, дысгармоніі. На этапе збіраль-ніцтва і палявання прыроднае жыццё ўспрымалася чалавекам як бязладны, смутны ход падзей і з'яў. Галоўны ўнутраны сэнс старажытнай міфалогіі звязаны з працэсам ператварэння стану неўпарадкаванасці, бязладдзя (хаосу) у арганізаваны космас.


Элінам было вядома некалькі міфалагічных версій утварэння Свету, якія з'явіліся раней за навуковыя касмаганічныя тэорыі філосафаў (Фалеса, Анаксімандра, Геракліта, Дэмакрыта, Эпікура і інш.). Гэта перш за ўсё касмічны працэс, апісаны старажытна-грэчаскім паэтам-філосафам VII ст. да н. Х. Гесіёдам у яго эпічнай паэме "Тэагонія". Яшчэ адно тлумачэнне нараджэння свету належала прадстаўнікам арфічнага рэлігійнага вучэння, якія лічылі сваім заснавальнікам міфічнага фракійскага паэта Арфея.  Арфічны міф аб нараджэнні Сусвету з яйка і перыядычным яго абнаўленні дайшоў да нас у фрагментах, як і пелазгійскі (даэлінскі) міф утварэння, што распавядаў пра першых уладароў Алімпа — Эўрыному і Афіёна.

ЭЎРЫНОМА І АФІЁН

Багіня ўсяго існага Эўрынома паўстала з Хаосу і адчула, што няма нічога, на што яна магла б абаперціся. Тады яна      аддзяліла ад мора неба і распачала свой адзіночны танец над марскімі хвалямі. У танцы Эўрынома рухалася ў бок поўдня, а за яе спіной усчынаўся вецер. Злавіла багіня той вецер, сціснула яго ў сваіх далонях — і з'явіўся перад яе вачыма вялікі змей Афіён. Каб сагрэцца, хутчэй закружылася ў сваім шалёным танцы Эўрынома, абудзіла страснае жаданне Афіёна, і ён абвіўся вакол багіні сваім змеепадобным целам. Эўрынома ператварылася пасля гэтага ў галубку, села на хвалю і праз які час знесла Сусветнае яйка. А Афіён па яе просьбе абкруціўся сем разоў вакол            гэтага яйка і выседжваў яго да таго часу, пакуль яно не раскалолася на дзве палавіны. І з'явілася з яго ўсё тое, што існуе на свеце: сонца, месяц, зоркі, планеты, зямля і яе горы, рэкі, дрэвы, травы і жывыя істоты.

Шмат у якіх міфалогіях утварэнне космасу ўяўлялася як развіццё з яйка. У егіпецкіх міфах з яго выходзіў бог сонца Ра, у вавілонскіх — "уладарка багінь" Іштар у абліччы галубкі, у арфічных міфах — Эрас (бог кахання, пра якога размова пойдзе ніжэй). Праславяне ўяўлялі зямлю ў выглядзе жаўтка, які быў акружаны з усіх бакоў вадой, як бялком. (Індаеўрапейскія народы надалі яйку міфічнае значэнне, бо яно заключае ў сабе зародак будучага жыцця). У розных міфалогіях існавала сіла, якая прыводзіла жыццё ў рух: у пелазгійскім міфе — змей Афіён, у элінскіх міфах — Эрас.


Касмаганічныя сістэмы амаль усіх міфалогій маюць падобную структуру: тры галоўныя часткі Свету — Зямля, Падзем'е, Неба. І ў прыведзеным міфе пелазгаў таксама: за тое, што Афіён абвясціў сябе творцам Свету, абураная Эўрынома скінула яго ў змрочныя падземныя пячоры.


Касмагонія Гесіёда — складаная, разгорнутая сістэма      космасу, у якім няспынна і бясконца адбываюцца працэсы         нараджэння, стварэння і знішчэння, пагібелі — працэсы     жыцця і смерці.

ПАЧАТАК УСЯГО (ПА ГЕСІЁДУ)

Гесіёд назваў чатыры магутныя стыхіі (першапатэнцыі) — Хаос, Гею, Эрас і Тартар, якія паклалі пачатак усяму, спарадзілі Сусвет. Акрамя Геі-Зямлі, яны былі вельмі таямнічымі, цьмянымі. Гэта пазней Хаос з'явіцца сімвалам усяго бязладнага і блытанага, Эрас ператворыцца ў прыгожага юнака — сына Афрадыты, а ў Тартар, як у жахлівае месца пакарання, багі-алімпійцы будуць скідваць вялікіх грэшнікаў. Спачатку ж было інакш.

Спачатку існаваў Хаос як вечная, бязмежная, бясформенная прастора. Услед за ім з'явілася Гея-Зямля, а ў яе нетрах глыбока залягаў змрочны Тартар. Эрас, як Хаос і Тартар, не меў пэўнага аблічча: ён быў магутнай дзеючай сілай, што ўсё прыводзіла ў рух і спрыяла шлюбным саюзам.


З Хаоса, як з бездані, выйшлі Змрок — Эрэб і Ноч — Нікта. Ад іх шлюбу з'явіліся светлы Эфір і радасны Дзень (Гемера). Эліны ўраўнаважылі такім чынам царства Ночы яе ж параджэннем — светлай дачкой Гемерай. Сярод самых жахлівых дзяцей Ночы — Танат, які ўвасобіць смерць, Эрыда, што з'явіцца ўвасабленнем разладу, сваркі, Немесіда — жорсткай кары.


Шырока раскінула сваё магутнае жыватворнае цела маці-Зямля і нарадзіла роўную сабе бязмежную прастору — блакітнае неба Уран. Не быў, падобна Урану, спрадвечным і Понт, шумнае Мора: яго таксама нарадзіла адна, без усялякай дапамогі, Зямля, а яшчэ з яе нетраў выйшлі на свет Горы, пакрытыя лясамі. Яны былі жытлом для вялікай колькасці німфаў, якія ўвасаблялі розныя з'явы прыроды — крыніцы, рэчкі, дрэвы...


Уран-Неба і Гея-Зямля — бацькі першага пакалення багоў, якія зваліся тытанамі. Гэта былі дванаццаць бессмяротных, суровых істот: шасцёра братоў — Акіян, Кой, Крый, Гіперыён, Япет, Кронас (Крон) і шэсць сясцёр — Тэя, Рэя, Феміда, Мнемасіна, Феба, Тэфія. Яны бралі паміж сабой шлюб і нараджалі знакамітых нашчадкаў. Старэйшы з тытанаў Акіян — глыбокі паток, які абмываў Зямлю, — у шлюбе з Тэфіяй спарадзіў усе рэкі, а таксама даў жыццё тром тысячам Акіянід — німфаў вадзяных крыніц. Гіперыён стаў бацькам Сонца — Геліяса, Зары — Эас, Месяца — Селены. Япет уславіў сваё імя сынамі: Атлантам, якому выпала доля выконваць цяжкую працу — трымаць на сваіх магутных плячах увесь нябесны купал, і Праметэем, высакародным выратавальнікам чалавецтва. Тытаніда Мнемасіна ўвасобіла ў сабе памяць, а Феміда — справядлівасць. Пазней Мнемасіну будуць шанаваць як багіню памяці (гэта яна народзіць дзевяць цудоўных Музаў), а Феміду — як багіню права і законнага парадку, маці багінь лёсу Мойраў. Самы ж малодшы і самы моцны тытан  Кронас і яго жонка Рэя нарадзілі дзяцей, якія з цягам часу набудуць вялікую ўладу і аўтарытэт ва ўсім свеце. Гэта багі-алімпійцы Пасейдон, Аід (Гадэс), Гестыя, Дэметра, Гера і Зеўс.


Дзецьмі Урана і Геі былі не толькі тытаны, а і кіклопы (цыклопы) — волаты з адным бліскучым вокам пасярод ілба. Іх было тры: Бронт — Гром, Стэроп —Бліскавіца і Арг — Пярун. Як сведчаць гэтыя імёны, кіклопы ўвасаблялі прыродныя стыхіі, што страшылі першабытных людзей. А яшчэ Гея нарадзіла ад Урана трох агромністых гекатанхейраў — старукіх Брыарэя, Кота і Гіеса, жахлівых сваёй неадольнай сілай.


Жахнуўся пачварнаму выгляду, дзікай лютасці сваіх дзяцей Уран і насуперак бацькоўскім пачуццям скінуў іх у Тартар. Тартарава бездань распасціралася так далёка пад зямлёй, што медная кавадла, якая ляцела з неба на зямлю  дзевяць дзён, столькі ж часу была ў лёце ад паверхні зямлі да глыбінь Тартара, і выбрацца адтуль не было ніякай магчымасці.


Разгневалася Гея на Урана за тое, што ён так жорстка абышоўся з дзецьмі (па іншай версіі — за тое, што стамілася нара-   джаць), пачала скардзіцца на яго сваім сынам-тытанам і падбухторваць іх супраць бацькі. Але на помсту Урану пагадзіўся толькі малодшы з тытанаў — дзёрзкі Кронас. Ён атрымаў ад маці чара-    дзейны стальны серп, падпільнаваў бацьку Урана ўначы і скалечыў так, што той назаўсёды пазбавіўся мажлівасці мець дзяцей. З крыві Урана нарадзіліся багіні помсты — Эрыніі.

ЗВЯРЖЭННЕ КРОНАСА


Захапіўшы ўладу ў свае рукі, Кронас паводзіў сябе вельмі асцярожна і падазрона, бо разважаў: калі ён скінуў з прастола свайго бацьку, дык чаму ж не зрабіць тое ж самае яго™ дзецям — Кранідам, тым больш што Уран і Гея прадказвалі яму гэта. Каб засцерагчы сябе, вырашыў Кронас праглынуць сваіх дзяцей... і праглынуў усіх пяцёх, па парадку, як яны нараджаліся. (Народная этымалогія зблізіла імя Кронас з найменнем часу — Хронасам. Адсюль — усёпаглынаючы час).


Вельмі пакутавала маці няшчасных дзяцей тытаніда Рэя. І калі на свет з'явілася шостае дзіця — Зеўс, яна адправілася       на востраў Крыт і схавала яго там у пячоры. Цяпер                  заставалася ашукаць мужа, і Рэя, спавіўшы замест дзіцяці камень, падсунула яго вераломнаму Кронасу. Той праглынуў,        ні аб чым не здагадаўшыся.


Выратаваны маленькі Зеўс хутка рос пад наглядам пяшчотных німфаў і пад аховай служыцеляў Рэі —  юнакоў курэтаў і карыбантаў, якія ўдарамі медных шчытоў і бразганнем зброі         заглушалі дзіцячы плач, каб не дайшоў ён да вушэй Кронаса. Німфы выкармілі Зеўса мёдам пчаліных сотаў, крынічнай         вадой і малаком казы Амалтэі. Калі аднойчы Амалтэя па неасцярожнасці зламала рог, Зеўс блаславіў яго, ператварыўшы тым самым у "рог дастатку", з якога выліваліся ежа і піццё ў невычарпальных колькасцях.


Рог як сімвал дастатку з'явіцца атрыбутам багінь Цюхэ і Эйрэны. Цюхэ (у рымскай міфалогіі Фартуна) — багіня лёсу,     выпадку, шчаслівага ці няшчаснага року, бо раптоўна магла мяняць лёс. Эйрэна — багіня міру, двайніком якой у Рыме           была багіня Пакс. Каза Амалтэя, аб якой заўсёды клапаціўся Зеўс, засталася карыснай для яго нават пасля сваёй смерці.      Са скуры Амалтэі Гефест вырабіў для Зеўса шчыт, які не магла прабіць ніякая зброя. Гэты шчыт назвалі эгідай — ад слова       "каза" (у пераносным сэнсе (эгіда( — абарона, апякунства). А яшчэ ў старажытнасці распавядалі, што Зеўс падняў Амалтэю на неба, ператварыўшы ў зорку Капэла.

Калі Зеўс узмужнеў і адчуў у сабе магутныя сілы, ён пачаў рыхтавацца да рашаючай барацьбы з бацькам Кронасам і тытанамі, бо з маўклівай згоды тых Кронас знішчыў яго братоў і сясцёр і захапіў уладу. Не засталося непакараным дзеянне            Кронаса — набліжалася эпоха, у якой замест стыхіі запануюць парадак і маральны закон, і абаронцам іх з'явіцца адзін з Кранідаў — Зеўс-Грамавержац.


Прыслухаўся Зеўс да парады мудрай акіяніды Метыды (грэч. metis — думка) і прымусіў бацьку адрыгнуць праглынутых дзяцей. Ізноў убачылі свет маладыя і прыгожыя багі, браты і сёстры Зеўса — Аід, Пасейдон, Гера, Дэметра, Гестыя. Яны перадалі першынство Зеўсу, выбралі сваім жытлом вяршыню высачэзнай гары Алімп (таму сталі называцца алімпійцамі) і выступілі супраць улады тытанаў і Зямлі.


На бок Зеўса і багоў-алімпійцаў перайшоў старэйшы тытан Акіян, а таксама сын Япета Праметэй. Мудрэйшыя за іншых сваякоў-тытанаў, яны прадбачліва падтрымалі Зеўса, бо зразумелі: будучае за ім, за тымі багамі, якія ўдасканаляць свет, супрацьпаставіўшы грубай сіле розум і меру. Празорлівы Праметэй разам з маці Фемідай спрабаваў пераканаць тытанаў, угаворваў іх дзейнічаць хітрасцю, а не сілай:    




Калі адны хацелі скінуць Крона, 




Каб валадарыў Зеўс, а іншыя,




Наадварот, імкнуліся да ўлады




Яго не дапусціць — я ў гэты час 




Даваў сынам Зямлі й Нябёс, тытанам 





Патрэбныя парады, а не змог 




Пераканаць іх. Поўныя адвагі, 




Яны без хітрасцей запанаваць




Хацелі сілаю адной сваёю.






Эсхіл ("Прыкуты Праметэй".






Пераклад Л. Баршчэўскага)

ТЫТАНАМАХІЯ І ГІГАНТАМАХІЯ

Дзесяць гадоў цягнулася вялікая бітва паміж багамі і тытанамі (тытанамахія). На дапамогу сабе і алімпійцам Зеўс вызваліў з Тартара кіклопаў і старукіх волатаў. Удзень і ўначы кіклопы кавалі перуны і маланкі, якія ён без перапынку кідаў у ворага.   Старукія асілкі адломлівалі ад гор цэлыя скалы і скідвалі            іх на галовы тытанаў. Палала зямля, гарэлі лясы, кіпела               вада ў морах і рэках... Не вытрымалі такога націску тытаны і былі зрынутыя ў бездань Тартара. А ахоўваць іх, закаваных у ланцугі, было даручана старукім.


Акрамя Акіяна і Праметэя Зеўсу дапамагала акіяніда Стыкс з дзецьмі. Удзячны грамавержац з тае пары не расставаўся з яе дачкой Нікай — Перамогай, якая стала яго вечнай спадарожніцай, і зрабіў так, што самай святой для багоў клятвай была клятва водамі Стыкс, што спадалі са скалаў падземнага свету.


Як раней Уран, адышоў у небыццё і Кронас. Але багоў чакала новае выпрабаванне. Супраць іх паўсталі сыны Геі — гіганты. Гея вырасціла гігантаў у сваіх нетрах з крыві параненага Кронасам Урана. Выгляд гэтых істот быў жахлівы: вялізны       рост, доўгія бароды, пакрытае касмылямі цела, а замест ног выгіналіся змеі. Ад рыку гэтых пачвараў, ахопленых разбуральнай, усё знішчаючай лютасцю, здрыгануўся Алімп. Яны кідалі ў неба дрэвы, скалы, цэлыя горы.


Не спужаліся багі-алімпійцы: трэба было ратаваць свет. Гіганты маглі пагасіць Сонца і пахаваць разам з багамі існуючае ўжо ў той час чалавецтва. А калі перамогуць багі, то яны           назаўсёды забяспечаць сваё царства і далейшы прагрэс. Усе багі, і Пасейдон таксама, узняліся на Алімп, і пачалася барацьба багоў з гігантамі — гігантамахія.


Жудасны грукат стаяў у паветры. Прарэзвалі неба маланкі Зеўса, кідаў у ворагаў распаленае каменне Гефест, а стрэлы — Апалон, паражаў мячом Арэс, мужна паводзіла сябе багіня-ваіцельніца Афіна... Але, згодна з рокам, багі не маглі знішчыць гігантаў, пакуль не прыйдзе да іх на дапамогу смяротны. Даведалася пра гэта маці гігантаў Гея і кінулася на пошукі чарадзейнай травы, каб выратаваць сыноў ад смерці. Тады Зеўс забараніў свяціць Зары — Эас, Месяцу — Селене і Сонцу — Геліясу, сам зрэзаў тую траву, а Афіна тым часам прывяла Геракла. У саюзе з ім, дужэйшым з усіх смяротных,  атрымалі багі перамогу.


Яшчэ больш раззлавалася на алімпійцаў Гея. Злучылася яна са змрочным Тартарам і нарадзіла Тыфона — такую страшэнную пачвару, якой ніколі не было і не будзе на свеце. 

ТЫФОН

Супроць багоў паўстаў ён: з сотні пашчаў

Шыпенне чулася і свіст жахлівы,


Быў у вачах агонь Гаргоны страшны.

. . . . . . . . . . . . . . . . . . . . . . . . . . . . .

Цяпер, нямоглы ўжо, ляжыць Тыфон,

Прыціснуты падножжам Этны...









Эсхіл ("Прыкуты Праметэй")

Вялізны Тыфон чапляўся за зоркі, а калі раскідваў рукі, то адна краналася таго месца, дзе ўзыходзіла Сонца, а другая апускалася ў цемру далёкага захаду. Тая частка цела, якая нагадвала чалавечую, парасла пер'ем, а замест ног віліся клубкі змеяў. З вачэй шугала полымя, а з пашчаў драконавых галоў цякла смала. Пусціліся наўцёкі ад гэтага страшыдла багі, ратуючыся ад пра-    следавання, ператвараліся ў розных жывёл... Увесь цяжар барацьбы з пачварным Тыфонам узяў на сябе грамавержац Зеўс. Бліскалі маланкі ў яго руках, грукаталі перуны, скаланаліся зямля і нябесны купал... Калі ж Тыфон наблізіўся да Зеўса, той ударыў яго стальным сярпом, тым самым, якім у свой час Кронас скалечыў Урана. Паранены Тыфон праліў столькі крыві, што Фракійская гара стала чырвонай, і з тае пары яе называюць Гемас (грэч.—"крывавая гара"). А калі Тыфон знясілеў, Зеўс прыціснуў яго востравам Сіцылія. І колькі разоў пасля таго     той хацеў выбрацца са свайго зняволення, столькі дрыжала сіцылійская зямля, і языкі полымя вырываліся праз кратэр         гары Этны. 


Тыфон з'явіўся ў элінскай міфалогіі персаніфікацыяй вулканічнай дзейнасці прыроды, спробай яе тлумачэння і разам з тытанамі і гігантамі ўвасобіў прыродныя з'явы, якія страшылі старажытных людзей.


Ёсць меркаванне, згодна з якім міф аб барацьбе багоў з гігантамі з'явіўся паэтычным спараджэннем перамогі алімпійскай рэлігіі над культамі дагрэчаскай эпохі.


Міфалагічныя сюжэты, прысвечаныя тытанамахіі і гігантамахіі, часта выкарыстоўваліся ў мастацтве антычнасці. Славуты старажытнагрэчаскі скульптар V ст. да н. Х. Фідый адлюстраваў момант вайны з гігантамі на шчыце сваёй залатой статуі Афіны, якая знаходзілася ў Парфеноне, храме Акропаля. Гэтая ж тэматыка прысутнічала ў франтоннай акропальскай скульптуры, на фрызах Дэльфійскага храма, упрыгожвала вазавы жывапіс. Сапраўдным цудам мастацтва быў прызнаны помнік    II ст. да н. Х.— алтар Зеўса ў Пергаме. Сцэны вайны багоў з гігантамі на яго фрызах уражвалі сваім драматычным пафасам і перадавалі глыбокае філасофскае гучанне міфа: ухваленне багоў і ўвекавечанне іх перамогі як светлых і добрых сіл над цемрай, злом, варварствам, перамогі разумнай арганізаванай сілы над стыхіяй, неўтаймаванасцю. У той час,   перыяд элінізму, грэкі атаясамлівалі Тыфона з егіпецкім божышчам смерці і бедстваў Сэтам, які забіў свайго брата Асірыса.


Да вобразаў тытанаў звярталіся ў новы час славутыя жывапісцы (фламандзец П. П. Рубенс у ХVI — XVII ст., немец      А. Фейербах у ХIХ ст.); італьянскі кампазітар XIX ст. Дж. Расіні напісаў на гэты сюжэт музычную кантату. 

Вялікую перамогу атрымалі багі над сынамі Зямлі, і цяпер ужо не было на свеце тых сіл, якія перашкаджалі б іх уладзе. Усталяваўшы сваё ўладарства, багі пільна сачылі за ўсім, што адбывалася на небе, на зямлі і пад зямлёй, за тым, каб не парушалася суладдзе, якое запанавала ў свеце, каб заўсёды змяняліся дзень і ноч.


Кожную раніцу чацвёрка крылатых коней выносіла калясніцу сонечнага Геліяса, і тады патаналі  ў моры зоркі... а на другім баку небасхіла ад'язджала бліскучая Селена... Наперадзе Геліяса заўсёды з'яўлялася зара — Эас.

ГЕЛІЯС








Ужо грукоча брама неба,








Ужо туркочуць колы Феба,








Сонца нам яны вязуць.  










Гётэ ("Фаўст".










Пераклад  В.Сёмухі)


Геліяс (Гелій) — старажытнае даалімпійскае божышча, сын тытана Гіперыёна і тытаніды Тэі, брат Зары-Эас і Месяца-Селены. Геліяс увайшоў у грэчаскую міфалогію як бог сонца, а ў рымлянаў яму адпавядаў Соль. З V ст. да н. Х. Геліяса пачалі атаясамліваць з Апалонам (Фебам).


Уяўленне старажытных аб Геліясе адлюстравалася ў гамераўскім гімне: прыгожы, магутнага целаскладу, з агнявымі валасамі, у залатым шлеме, з-пад якога глядзелі страшныя вочы,     ён увесь зіхацеў бліскучымі промнямі, убраны ў цудоўнае тон- кае адзенне.


Дзень пры дні, на світанку, Геліяс выязджаў са свайго раскошнага палаца, што знаходзіўся на ўсходзе, на залатой калясніцы, у якую была запрэжана чацвёрка агнядышных коней, падымаўся ў нябёсы і аб'язджаў на ёй усю зямлю. Увечары бог сонца апускаўся на захадзе ў Акіян, асвяжаў сябе і коней халодным купаннем, пасля чаго пагружаў іх і калясніцу ў вялізную залачоную чашу і плыў дадому.


Плямёны, якія засялялі паўднёвую мяжу зямлі, называліся эфіопамі. Разам з гіпербарэямі, што жылі на поўначы, яны былі самымі шчаслівымі са смяротных, бо былі мілыя багам. Багі любілі баляваць з эфіопамі ў тым самым месцы, дзе апускаўся Геліяс, каб астынуць і адпачыць. Целы эфіопаў хавалі ў сабе сонечнае цяпло, а край іх патанаў у зялёных палях і пышнай расліннасці.


Геліяс — усёвідушчы: знаходзячыся высока ў небе, ён бачыў учынкі багоў і людзей, і таму да яго часта звярталіся за дапамогай і заклікам у сведкі клятвы.


На востраве Трынакрыя (цяперашняя Сіцылія) пад наглядам дачок Геліяса пасвіліся багатыя статкі яго беласнежных кароў, і не было даравання таму, хто хацеў на іх спакусіцца (па просьбе Геліяса маланка Зеўса ўшчэнт разбіла карабель Адысея, калі яго спадарожнікі парушылі боскую забарону і з'елі некалькі кароў).


Дзеці Геліяса зваліся геліядамі. Ад акіяніды Персеіды ён меў Ээта (калхідскага цара), чараўніцу Кірку, Пасіфаю (жонку крыцкага цара Мінаса). Німфа Рода нарадзіла богу сонца сем дачок, а сястра Персеіды, акіяніда Клімена, — сем дачок і сына Фаэтона.

Фаэтон








Калі сын Феба — Фаэтон








Памчаў адзін на калясніцы,








Калі затым не здолеў ён








Ад небяспекі  адрабіцца...









М. Стральцоў ("Фаэтон")


У пошуках бацькі Фаэтон прайшоў землі эфіопаў, прайшоў землі Індыі і спыніўся перад залатым палацам. Увайшоў юнак у вялікую залу, дзе апрануты ў пурпур сядзеў на сваім залатым троне Геліяс у асяроддзі Дзён, Месяцаў, Гадоў і Стагоддзяў. Карона на ім і ўсё навокал так блішчэла і зіхацела, што Фаэтон апусціў вочы, баючыся аслепнуць. І пачаў юнак гаварыць пра сваю пільную справу:


— На зямлі, бацька, з мяне смяюцца, кажуць, што я не сын Сонца. Калі ты мяне любіш, скажы праўду і выканай маё         жаданне.


Узрадаваўся Геліяс нечаканай сустрэчы. Ён любіў сына і запэўніў, што ён — яго бацька, а таксама паабяцаў выканаць любое жаданне сына. Тады і папрасіў Фаэтон немажлівага:


— Хоць раз, адзін раз, дазволь, бацька, выехаць на сонечнай калясніцы.


Геліяс ведаў, што для сына гэта пагібель: нават ніводны з багоў не бярэцца кіраваць яго калясніцай, і ён спрабаваў угаварыць юнака:


— Не спяшайся, сын, падумай: мае коні нясуцца як віхар, дый ты не ведаеш дарогі. Варта ад яе адхіліцца, як парушыцца ўсталяваны ў свеце парадак.


Але Фаэтон няўмольны: ён і слухаць не хацеў пра небяспеку, ён даўно марыў пранесціся па небе, хоць на імгненне адчуць, як падпарадкоўваецца яму свет. Адступаць Геліясу позна. Ён даў абяцанне, а багі трымаюць слова.


Бессмяротныя коні адчулі, што імі кіруе не тая рука, няма ў ёй той волі, да якой яны прызвычаіліся, і збочылі з накатанай дарогі. Яны то ўзляталі так высока, што ўспыхвала паветра — боскі Эфір, то апускаліся так нізка, што на зямлі высыхалі рэчкі, дыміліся пакрытыя лясамі горы, і кожная з іх станавілася агнядышным вулканам. Чарнела скура ў эфіопаў, бо кроў жарам прыцягвалася да паверхні іх цел. Зялёныя палі Афрыкі ператвараліся ў пустыню. Перапужаны Ніл уцёк на край зямлі і схаваў галаву... А агорнутая полымем калясніца ўсё ляцела па небе, як шалёная. Застагнала маці-зямля Гея (агнём апякло ёй нутро), звярнулася па дапамогу да Зеўса:


— О, Зеўс! Не дай загінуць усяму жывому! Глядзі, што робіцца ў небе! Яшчэ крыху — і Атлант не ўтрымае нябесны купал на сваіх плячах. Не дай зноў запанаваць Хаосу!


Каб не змярцвела Зямля, каб не парушыўся заведзены багамі парадак, кінуў Зеўс адну са сваіх маланак у сына Сонца. Як зорка, ахопленая полымем, упаў Фаэтон з неба ў рэчку Эрыдан... У глыбокай журбе закрыў свой твар Геліяс і цэлы дзень не з'яўляўся на блакітным небе... Аплаквала загінуўшага юнака яго маці. Доўга былі несуцешнымі яго сёстры Геліяды. Багі ператварылі іх у таполі, і гэта іх слёзы застываюць і становяцца празрыстым бурштынам.


Нашая свядомасць засвоіла міф пра Фаэтона як гімн чалавечай смеласці, чалавечаму імкненню пераадольваць цяжкасці. Такому разуменню паспрыяла паэтычная традыцыя. Але, можа, і няварта забывацца пра непаслушэнства юнака, яго ганарлівасць і нават легкадумнасць, якія ледзь не прывялі да сусветнай трагедыі. "Захоўвай меру", "Нічога залішняга", "Нічога звыш меры", — вучылі элінаў іх філосафы-мудрацы.


Кожны міф як народнае паданне змяшчае ў сабе каштоўную і разнастайную інфармацыю, шматлікія міфы — астральную сімволіку. Магчыма, нейкая буйная з'ява ў прыродзе — незвычайная сонечная актыўнасць альбо падзенне астэроіда — выклікала страшэнны сухмень. Людзі на тым этапе свайго развіцця не маглі рацыянальна растлумачыць падобныя з'явы і прыдумвалі прыгожыя паданні, накшталт міфа аб Фаэтоне, у якіх рэчаіснасць, праўда жыцця злівалася з выдумкай.


Паэтычнасць і трагізм міфа аб Фаэтоне прыцягвалі ўвагу шматлікіх мастакоў. Ён натхняў антычных паэтаў (Эўрыпіда, Авідзія) і скульптараў (захаваліся барэльефы), у новы час — драматургаў Кальдэрона дэ ла Барка і І. В. Гётэ, жывапісцаў, сярод якіх — прадстаўнік італьянскага Адраджэння Я. Тынтарэта і     фламандзец П. П. Рубенс, а таксама французскага кампазітара ХIX—ХХ ст. Ш. К. Сен-Санса.


У перыяд позняй антычнасці эліны лічылі Геліяса чужым богам і не ставілі ў яго гонар свяцілішчы. Але было ў Эладзе такое месца, дзе культ гэтага бога заўсёды з'яўляўся галоўным.

Родас. "Калос Радоскі"


Калі багі дзялілі паміж сабой зямлю, нічога не засталося Геліясу: пра яго выпадкова забылі, бо ў той самы час ён аб'язджаў свет на сваёй залатой калясніцы. Тады Геліяс          падняў з марскога дна затоплены калісьці востраў Родас, і         Зеўс падарыў яму гэтую зямлю. Стаў Геліяс богам, якому          радосцы пакланяліся больш за ўсіх іншых багоў, прысвячалі свайму апекуну храмы і алтары.


Узняўся на востраве Родас помнік антычнасці, які ўвайшоў у склад сямі цудаў свету —"Калос Радоскі". Калосамі ў той час называлі статуі, вышыня якіх перасягала чалавечы рост. Радосцы ж захацелі здзівіць увесь антычны свет — і іх скульптару, вучню славутага Лісіпа Харэсу, прыйшлося працаваць над статуяй Геліяса дванаццаць гадоў. Мастак скончыў працу ў 285 г. да н. Х. Гэта была 36-мятровая бронзавая статуя мужчыны, якуя паставілі пры ўваходзе ў гавань на штучным узгорку з белага мармуру. Галаву Геліяса ўпрыгожвала карона з сонечных промняў. Бліскучы бог трымаў у левай руцэ спадаючае пакрывала, а правую прыклаў да ілба, напружана ўглядаючыся ў далечыню.


Статую Геліяса бачылі за шмат кіламетраў да Родаса. Але прастаяла яна менш шасцідзесяці гадоў: Калоса паваліў на зямлю моцны землятрус. Самым слабым яго месцам аказаліся калені, і з'явіўся выраз: "Калос на гліняных нагах". Як пісаў грэчаскі гісторык і географ Страбон, наведаўшы на пачатку новай эры Родас: "Цяпер Калос ляжыць на зямлі... паламаны ў каленях. З-за нейкага прароцтва радосцы больш ужо не паставілі яго". Па іншых звестках, на востраве спрабавалі падняць статую свайго былога апекуна. Нават суседзі хацелі дапамагчы ім у гэтай высакароднай справе, і егіпецкі цар прыслаў некалькі сот талантаў медзі, а таксама майстроў. Але задума гэтая не ажыццявілася: што можна было зрабіць з падобнай аграмадзінай! Рымскага гісторыка і пісьменніка I ст. Плінія Старэйшага асабліва ўразіла тое, што толькі некаторыя людзі маглі абхапіць рукамі вялікі палец паваленай статуі. Цэлае тысячагоддзе праляжаў бронзавы Калос, пакуль у 977 г. арабскі намеснік не прадаў яго нейкаму купцу. Дзевяцьсот вярблюдаў адвозілі рэшткі пятага цуда свету, сляды якога з тае пары згубіліся канчаткова.


Востраў Родас, які знаходзіцца ля паўднёвага ўзбярэжжа Малой Азіі, нараўне з Афінамі і Александрыяй быў адным з цэнтраў элінскай культуры. Там працавалі скульптары Агесандр, Афінадор і Палідор над славутым помнікам антычнасці "Лаакаонам", там натхняліся выдатныя паэты, філосафы, вучоныя, такія, як Апалоній Радоскі і Пасідоній. На Родасе вучыліся рытарычнаму майстэрству знакамітыя рымляне Пампей, Цыцэрон, Цэзар, Лукрэцый.


У старажытнасці распавядалі, што адзін з сыноў Геліяса і Роды заснаваў у Егіпце горад Геліяполь (з грэч. — "сонечны горад"), у якім усе ведалі гісторыю "сонечнай птушкі" — Фенікса.


Птушка Фенікс нагадвала арла. На галаве ў яе быў чырвоны хахалок. Вогненна-чырвонае пер'е пакрывала тулава, а залацістае ўпрыгожвала шыю. Хвост быў белы, а вочы свяціліся, нібы зоркі. Фенікс карміўся сокам бальзамічных раслін і жыў пяцьсот, а то і болей гадоў. Калі ён прадчуваў надыход сваёй смяротнай гадзіны, то будаваў на вяршыні пальмы гняздо з духмянага лісця і траў карыцы, міры, нарда. У гэтым гняздзе і паміраў Фенікс, спальваючы сябе ў полымі сонечных промняў. А з попелу памерлага Фенікса нараджаўся новы. Гэты новы Фенікс забіраў гняздо, якое было адначасова бацькавай магілай і месцам яго нараджэння, і пераносіў яго ў храм Сонца. Распавядалі таксама, што ў вогнішчы адраджаўся той самы Фенікс, які паміраў, адраджаўся маладым і ўзноўленым.


У перыяд Рымскай імперыі Фенікс сімвалізаваў моц Рыма; у хрысціянстве — уваскрэсенне Хрыста. Сучасныя паэты таксама выкарыстоўваюць гэты вобраз як сімвал вечнасці і адраджэння. А ў вершы М. Танка ён — сімвал мастацкага натхнення. Фенікс "гняздзіцца" ў сэрцы паэта, апякае яго агнём. Але, нягледзячы на смяротную небяспеку, паэт кожны раз чакае Фенікса.

„




Бо ён заўсёды






З сабой прыносіць 






То водбліск сонца, 






То вецер весні, 






То бліскавіцу,






Тугу і радасць, 






З якіх я потым 






Складаю песні.


Культ сонца існаваў у беларусаў, як і ва ўсіх індаеўрапейскіх народаў, але ў параўнанні з элінамі (калі не ўлічваць востраў Родас) з'яўляўся больш значным і ўзвышаным. У Старажытнай Грэцыі маліліся пры ўзыходжанні і захадзе сонца. Беларускія абрады і звычаі сведчаць аб тым, што сакральную сувязь з сонцам беларусы падтрымлівалі ад самага нараджэння чалавека і да яго смерці. Цікава, што ў беларускай і наогул у славянскай міфалогіі, сонечнае божышча асацыіравалася з колам (відаць, з калясніцы, у якую былі запрэжаны коні гэтага божышча).

ЭАС



З цемры паўстала багіня з пярстамі пурпурнымі Эас.







Гамер ("Адысея")

Багіня зары і світанку Эас (у рымскай міфалогіі Аўрора) была сястрой бога сонца Геліяса.


Нашае ўяўленне аб Эас сфармавалася пад уплывам цудоўнага паэтычнага вобраза ў эпасе Гамера. Кожны дзень у яго пачынаўся з таго, што паўставала з цемры Эас — маладая, вельмі прыгожая, з ружовым целам і ў ружовым убранні. Яна з'яўлялася на даляглядзе на сваёй лёгкай калясніцы перш, чым паказвалася залатая калясніца Геліяса, адчыняла для яго браму Дня, усміхалася прывітанню ранішняй зоркі і, успамінаючы пра сваё несуцешнае гора — смерць сына, — пралівала на зямлю слёзы-расінкі.


Як усе багі, Эас кахала і пакутавала. Прыраўнавала яе да прыгожага бога Арэса багіня кахання Афрадыта і, помсцячы, усяліла ў яе няўтольнае жаданне да смяротных. З тае пары Эас пачала спакушаць юнакоў, рабіла гэта ўпотай, бо саромелася сваіх учынкаў. Каханымі багіні сталі Арыён, Кефал, Кліт. А аднойчы ўбачыла Эас з нябеснай вышыні прыгожага сына траянскага цара Лаамедонта — Тытона.

Тытон


Закахалася Эас у царэвіча Тытона так моцна, што пажадала стаць яго жонкай. Яна занесла юнака да сябе на край зямлі і неба і, каб жыць з ім вечна, умаліла Зеўса зрабіць Тытона бессмяротным. Не ведала тады багіня пра сваю ракавую памылку: трэба ж было ёй разам з бессмяротнасцю папрасіць для свайго абранніка вечную маладосць.


З цягам часу прыгажосць Тытона пачала вянуць. Згорбіліся яго плечы, парадзелі валасы, твар пакрыўся маршчынамі, стаў хрыплым і вісклівым калісьці звонкі голас, і ператварыўся муж багіні ў нямоглага неўміручага дзядка. Толькі і заставалася маладой і прыгожай Эас аплакваць свой няўмольны лёс. Калі Тытон зусім высах ад старасці і стаў маленькім, яна клала мужа ў          калыску і хавала ад чужых вачэй за фіранкай. У рэшце рэшт, каб паменшыць пакуты добрай багіні (яна ж ужо не магла кахаць свайго мужа, а толькі шкадавала яго), Зеўс ператварыў старэнь-кага Тытона ў цвыркуна.

Мемнон


Няшчасная жонка, Эас не была і шчаслівай маці. У яе і Тытона нарадзіўся сын, якому яна дала прыгожае ўсходняе імя — Мемнон. Стаў Мемнон царом эфіопаў, любіў свой край і рэдка наведваў чужыя землі. Але не мог ён не браць удзел у Траянскай вайне, бо трэба ж было дапамагчы асаджанай Троі, царом якой быў яго родны дзядзька Прыям.


Магутны і мужны юнак перамог многіх ворагаў, але, як і ўсе астатнія героі, не здолеў устаяць перад богароўным Ахілам. Заходзілася сэрца ад болю ў багіні зары, калі сачыла яна за паядынкам сына. Народжаны ад смяротнага бацькі, Мемнон таксама быў смяротным. Калі ён загінуў, паляцела Эас да Зеўса і пачала слёзна прасіць, каб ушанавалі на зямлі памяць аб сыне, тады б яна менш пакутавала. Зеўс даў згоду.


Калі ў I ст. на беразе Ніла, што непадалёк ад Фіваў, ад статуі фараона Аменхатэпа III адляцела каменне, падарожнікі сталі заўважаць цікавую з'яву. Падалі першыя промні ранішняй зары на каменныя грудзі статуі — і чуліся нейкія дзівосныя гукі... Грэкі нічога не ведалі пра егіпецкіх фараонаў, не маглі прачытаць іерогліфы на іх статуях і здагадаліся, што гэта Мемнон адказвае на пацалункі сваёй боскай маці. Тады і назвалі             20-мятровую статую "калосам Мемнона".

СЕЛЕНА








..губляе месяц між цемры косы,






як быццам срэбрам праліцца хоча.











Н. Арсеннева

Селена (ёй адпавядае рымская Дыяна) — багіня месяца і яго ўвасабленне. Грэчаскія міфы змяшчаюць розныя варыянты паходжання Селены. У адных міфах яна дачка тытана Гіперыёна і тытаніды Тэі I, значыць, сястра Геліяса і Эас. У другіх вер-   сіях — жонка Геліяса, а Эсхіл называў Селену дачкой Геліяса. Гэтая багіня была носьбіткай таямніцы ад самага свайго нараджэння.


Нягледзячы на існаванне розных версій аб паходжанні Селены, усе міфы звязвалі багіню месяца з Сонцам. Селена ў перакладзе з грэчаскай мовы — "светлая", "бліскучая", "прамя-ністая". Павольна і велічна едзе багіня па небе ў бліскучай сярэбранай калясніцы, запрэжанай парай беласнежных быкоў, ад якой далёка разыходзяцца промні. Селена апранута ў ззяючае    адзенне; яе нязменныя атрыбуты — крылы і залаты вянец з сярпом месяца на галаве.


Выдатныя мастакі Я. Тынтырэта, П. П. Рубенс і яго суай-чыннік А. ван Дэйк, французскі жывапісец ХVII ст. Н. Пусэн стварылі вобраз Селены, побач з якой юнак незвычайнай прыга-жосці. Ён спіць вечным сном. Гэта Эндыміён, паляўнічы альбо пастух, а ў іншых міфах царэвіч, якому Зеўс падарыў бессмярот-насць і вечны сон, каб захаваць яго прыгажосць і юнацтва.

Эндыміён


Эндыміён спаў у гроце гары Латмас, нагадваючы цудоўную мармуровую статую, калі аднойчы Селена кінула свой промень ля падножжа гэтай гары і ўбачыла юнака. Багіня была ўражана прыгажосцю Эндыміёна і пакахала яго. З тае пары яна заўсёды спыняла сваю калясніцу, спускалася ў грот і доўга глядзела на спячага юнака, гладзіла яго залатыя валасы, цалавала. У "Фаўсце" Гётэ адлюстраваны гэты момант:





Багіня! Нахілілася... крананне...





А вось і п'е яго дыханне...





Цалуе!.. Шчасце!..


Юнак адчуваў усё, але не меў сілы падняць павекі і адказаць на ласку. Безнадзейнае каханне Селены надало ёй асаблівы смутак. Калі смуткуе Селена — смуткуе разам з багіняй усё жывое на зямлі, куды яна лье сваё журботнае святло.


Старажытныя людзі былі ўпэўнены, што змена аблічча багіні Селены — гэта значыць, змена фазы месяца (убыванне і прыбыванне) — уплывае на прыроду і жыццё людзей. Вялікую ролю адыгрываў месяц у чараўніцтве. Лічылася, што варажба асабліва плённая падчас ззяння Поўні.


Эліны класічнага перыяду ўспрымалі культ месяца, падобна культу сонца, як варварскі і атаясамлівалі Селену з іншымі багінямі — алімпійскай паляўнічай Артэмідай, а таксама з Гекатай і Персефонай, якія былі звязаны з таямнічым падземным светам.

Геката


Геката — дачка тытана Перса і тытаніды Астэрыі. Гесіёд у сваёй паэме "Тэагонія" стварыў вобраз Гекаты —магутнай багіні, уладаркі зямлі, мора і неба. Пасля перамогі багоў над тытанамі Зеўс захаваў яе ўладу, і Геката дапамагала людзям у іх штодзённай працы: апекавала паляўніцтва, пастухоўства, прыносіла перамогу ў спаборніцтвах, у судзе, на народных сходах. Але тая ж самая Геката ў позняй міфалогіі стала начным божышчам, якое з'яўлялася толькі пры святле месяца. Гэта ўжо жахлівая багіня чарадзейства, магіі, уладарка ценяў у Аідзе. З палаючай паходняй у руках і змеямі ў валасах яна блукала па могілках.


Як і Артэміда, Геката — паляўнічая, уладарка звяроў, але яе паляванне са зграяй сабак адбывалася сярод мерцвякоў і прывідаў апраметнай. Як божышча магіі Гекату ператварылі ў дачку Геліяса і зрабілі кроўна блізкай з чарадзейкамі Кіркай і Медэяй, якіх яна апекавала, асабліва Медэю.


Культ Месяца быў вельмі значным у міфалогіі славян, у беларусаў. Нашы продкі-язычнікі надавалі Месяцу вялікую моц, што ўплывае на жыццё людзей: змену надвор'я, рост раслін, стан здароўя і г. д.; як і грэкі, звязвалі яго з чараўніцтвам, чарадзействам. Старажытны культ меў багатае ўвасабленне ў беларускіх народных песнях, у каляндарна-абрадавай паэзіі, выклікаў частае ўжыванне вобраза Месяца ў мастацкай літаратуры. 


Паколькі з Месяцам заўсёды звязваецца ўсё таямнічае і загадкавае, яго паэтычны вобраз аказаўся асабліва прывабным      для рамантыкаў (напрыклад, цыкл вершаў нямецкага паэта-   філосафа Наваліса "Гімны да ночы", карціны яго суайчыннікаў         К. Д. Фрыдрыха, Ф. О. Рунге).


Ноччу, калі ўладарыць Селена, да людзей з чуллівай, паэтычнай душой прыходзіць натхненне, з'яўляецца надзея. Яны знікаюць з першымі промнямі Геліяса.




...я не люблю глядзець на сонца




я не разумею Ікара




я люблю глядзець поначы ў Вочы Савы 




яны і ў цемры бачаць правідловы шлях




яны не выпраменьваюць святла









 і не саграваюць 




але толькі паміж імі і Поўняй 




вечна трапятацца матыльку маёй надзеі




 





М. Скобла ("Вочы Савы")

ВЯТРЫ






Вы, барэі, ветры нашы...

І




ІІІІІІІІ
I як зефір лагодненькім павевам







Раз'ясніць неба, хмаркаю абвіта... 










В. Дунін-Марцінкевіч

Міфы распавядалі, што ў багіні зары Эас ад тытана Астрэя ("зоркавага неба") было чатыры сыны. Гэта багі вятроў: Барэй, Зефір, Эўр і Нот.


Барэй — паўночны вецер, самы моцны і небяспечны, рэзкі, з бурным, шалёным норавам; яго жытло знаходзілася ў Фракіі. Спадабалася Барэю дачка афінскага цара Эрэхтэя Арыфія, ён выкраў дзяўчыну і ажаніўся з ёй (момант выкрадання стаў          сюжэтам карціны П. П. Рубенса). Афіняне сапраўды лічылі Барэя сваім зяцем. І калі падчас вайны з персамі загінула ад буры частка персідскага флоту, яны не сумняваліся ў тым, што гэта Барэй дапамог ім, грэкам, і паставілі богу цудоўны храм на беразе ракі Іліс.


Хоць Зефір — бог заходняга ветру — родны брат Барэю, але зусім не падобны да яго. Ён самы ласкавы з вятроў, лёгкі і вільготны. Бясшумна лятае над зямлёй, быццам цалуе цёплымі вуснамі кветкі і травы, і ўсё расцвітае.


Богам паўднёвага ветру быў у элінаў Нот. Ён прыносіў вільготны туман і дажджы. Эўр — спачатку бог усходняга ветру, а пазней — паўднёва-ўсходняга.


Усе вятры адыгрывалі вялікую ролю ў жыцці старажытных людзей: гэта яны прыносілі земляробам дажджы, мараплаўцам надзімалі ветразі, раздзьмухвалі полымя вогнішчаў і адносілі багам дым ахвяраваных жывёл. Гамер у "Адысеі" расказаў пра скалісты востраў ля берагоў Сіцыліі — Эолію. На ім у палацы, абнесеным высокай сцяной, жыў уладар вятроў — Эол. Багі-алімпійцы лагодна ставіліся да Эола, і Зеўс аддаў пад яго нагляд усе вятры. Але за вятрамі трэба было пільна сачыць, бо яны маглі вырвацца на волю і перавярнуць усё на свеце.


З дапамогай магічных дзеянняў грэкі ўтаймоўвалі су-            праціўныя вятры і клікалі спрыяльныя. Мажліва, рэшткі старажытных магічных абрадаў адбіліся ў "Адысеі": герой атрымаў у падарунак ад Эола мех з загнанымі туды вятрамі.


У выяўленчым мастацтве грэчаскія багі вятроў адлюстроўваюцца ў выглядзе мужчын ці юнакоў з вялікімі крыламі. У паэзіі яны сталі ўвасабленнем ветру. Барэй — суровы, халодны, малапрыемны, як у М. Карыцкага, што знішчае прыгажосць кветак:



Толькі, як сіла Барэя красу забірае ад ружаў,



Кветак апалых тады бачыць не хоча пчала.








("Да аднаго паэта")

Часцей за ўсё паэты звяртаюцца да Зефіра: лёгкі і пяшчотны, ён сімвалізуе надыход вясны, абуджэнне прыроды, цеплыню пачуццяў. Для паэта-эмігранта А. Салаўя Зефіры — мастацкае ўвасабленне тых вятроў, якія нясуць подых і голас роднага краю. Толькі яны, няхай крыху, але здольныя суняць неверагодную тугу па радзіме. І кліча паэт-патрыёт уладара Алімпа, каб той спыніў вятры нягодныя і паспрыяў Зефірам.




О мой Зевес!.. Здаецца, у эфіры 




мяне пачуў ён—шле сваіх бажкоў:




ляцяць яны, імклівыя Зефіры, 




з усходу й захаду—з усіх бакоў.  




Лагодны подых шлюць на ўлонне шыры,




даюць жыццю, што мерзне, цёплы схоў. 




І гэткі ласкавы, і гэткі шчыры 




павеў паўдня вяртаецца ізноў.







("На хуткіх крылах вольнага Пегаса")


Беларуская паэзія ("Энеіда навыварат", творы В. Дуніна-Марцінкевіча) добра ведае іранічную, жартаўлівую інтэрпрэ-тацыю грэчаскіх божышчаў-вятроў. Нярэдка ў сусветным мастацтве сустракаецца паэтычны вобраз "Эолавай арфы", струны якой гучаць ад павеву ветру.

ЗОРКІ





Бог Апалон з галавы зняў карону і кінуў у неба. 





Ў светлым паветры яна пралятае; агнямі малымі 





Робяцца ў ёй на ляту ўсе каменні каштоўныя...









М. Багдановіч ("Грамада зорак 







«Карона»". З Авідзія)  


Міфалагічнае мысленне элінаў дапамагала ім па-свойму разабрацца ва ўсім, што было бачна ў небе, спрыяла таму, што яны  здолелі даць тлумачэнне, зразумела, міфічнае, усім зоркам і сузор'ям, якія ведалі. І калі грэк глядзеў на неба, то бачыў шмат дзіўных рэчаў і згадваў самыя разнастайныя гісторыі пра багоў і герояў. Адны з іх сведчылі аб шчаслівых, іншыя — аб              няшчасных лёсах, адны — аб дабрыні, любові, пяшчоце,        іншыя — аб жорсткасці і несправядлівасці істот як боскага, так і нябоскага паходжання.


Калісьці, распавядаюць міфы, кожная зорка была богам ці багіняй, але аднаго разу ўзбунтаваліся яны супраць Зеўса; той кінуў у іх свае маланкі, і рассыпаліся гэтыя божышчы бліскучым пылам па небасхілу. А потым пачалі з'яўляцца новыя і новыя зоркі... Людзі ведалі, што гэта багі ператваралі ў зоркі і сузор'і розных герояў, німфаў, жывёл і нават рэчы.


Называлі сузор'і задоўга да таго, як узнікла навуковая астраномія (грэч. (astron( — зорка). Але александрыйскія вучоныя, якія ў III ст. да н. Х. сістэматызавалі набытыя на той час            веды ў гэтай галіне, захавалі старажытныя назвы, нягледзячы         на ўмоўнасць многіх з іх. Так засталіся на нябёсах дванаццаць     сузор'яў Задыяка. І хоць гэтае грэчаскае слова азначае            "звярынае кола", сярод іх ёсць і Панна, і Шалі, і Блізняты,            і Вадалей. Большасць знакаў Задыяка прыйшла да нас з Вавілона, але праз Грэцыю.


У Гамера распавядаецца, што Адысей плыў на плыце ў патрэбным яму накірунку, таму што не зводзіў вачэй з Плеядаў, Валапаса, а таксама з Мядзведзіцы, якая рухалася бліз Арыёна. Прыклад даказвае, што абагаўленне зорак было звязана, між іншым, з мараплаўствам. Дарэчы, паглядзім на гэтыя сузор'і вачыма старажытных элінаў.


Вялікая Мядзведзіца... Пры жыцці яна была прыгажуняй-німфай, аб чым сведчыла і яе імя — Калісто ("самая прыгожая"). Жыла яна ў Аркадыі і адважылася сапернічаць з самой Герай — раўнівай жонкай Зеўса. Тая адпомсціла: ператварыла Калісто ў мядзведзіцу. Ратуючы ад паляўнічых, Зеўс перанёс яе на самы край неба. А каб не пагражала Калісто небяспека з боку зоркавых драпежнікаў, памясціў побач іх сына Аркада, назваўшы яго Валапасам.


Гуртам трымаюцца на небе Плеяды. Грэкі дакладна ведалі, што гэтых зорак сем. Сем дачок было ў тытана Атланта. Прыгожыя, вясёлыя дзяўчаты радаваліся жыццю, гулялі па горных сцежках, пакуль не пагнаўся за імі паляўнічы Арыён. Ён быў такі вялізны, што калі ішоў па моры, то яго галава ўзвышалася над хвалямі. Праследаваў Арыён Плеядаў, а яны ўцякалі і апынуліся на краі зямлі — там, дзе стаяў іх бацька і трымаў на плячах купал неба. Як ні хацеў Атлант, ён не меў мажлівасці дапамагчы любімым дочкам. А Арыён ужо блізка, вось-вось дагоніць іх.     Уздыхнуў Атлант і падняў дачок на грудзі, тады яны раптам ператварыліся ў галубак і панесліся да зорак. Ім, зразумела, дапамаглі багі. А ўпарты Арыён вечна ляціць за Плеядамі. Зоркі     схаваліся за шырокай спіной Цяльца, які ў любы момант          гатовы абараніць іх. 


З далейшым развіццём міфалогіі грэкі пачынаюць лічыць Плеядаў німфамі, індывідуалізуюць іх, робяць заснавальніцамі славутых родаў. Ператварыўшыся ў зоркі, плеяды ярка мігацяць уначы, зачароўваюць багоў і людзей. Усе — акрамя адной, якая амаль згасла... Дык гэта Меропа: яна адзіная з сясцёр выйшла замуж не за бога, а за смяротнага, таму саромеецца і спрабуе ўвесь час схавацца.


(У пераносным значэнні плеяда — гэта група выдатных людзей, як, напрыклад, александрыйскіх паэтаў у антычнасці альбо паэтаў Францыі, што ў ХVI ст. аб'ядналіся вакол Рансара.)


Ёсць на небе сузор'е Эрыдан. Гэта легендарная рака, у якую зваліўся сын Сонца Фаэтон... Занялі сваё месца сярод зорак Персей з Пегасам, спяшаецца Персей на дапамогу Андрамедзе...   Разам са сваімі ворагамі — Львом, Гідрай, Ракам — апынуўся на нябёсах Геракл, сын Зеўса і смяротнай Алкмены. Каб зрабіць сына неўміручым, Зеўс падклаў яго, толькі што народжанага, да грудзей багіні Геры. Але тая абудзілася і ў гневе адкінула дзіця. Разлілося па небе малако — Млечны шлях (па-грэчаску — Галактыка)... Вянец, які сплецены з дзевяці зорак, калісьці ўпрыгожваў галаву крыцкай царэўны Арыядны. Калі Дыяніс браў яе ў жонкі, то зняў яго і павесіў на неба... Крыху далей Панна — гэта Астрэя, якая была багіняй справядлівасці падчас залатога веку: тады панавалі на зямлі мір, любоў і згода. Яе менш сталі бачыць з наступленнем веку сярэбранага, але яшчэ спускалася Астрэя з гор і нагадвала людзям аб дабрадзейнасці і міласэрнасці. А потым прыйшоў жалезны век, людзі сталі злымі і бяздушнымі, і Панна ўзышла на неба, каб ужо ніколі не вяртацца...


Дзве яркія зоркі свецяцца блізка адна ад адной. Гэта      Дыяскуры — браты-блізняты Кастар і Палідэўк. Шмат подзвігаў здзейснілі яны разам. І так любілі адзін аднаго, што, калі загінуў Кастар, Зеўс дазволіў ім абодвум жыць папераменна — то ў     падземным царстве, то на Алімпе. Дыяскуры ўдзельнічалі ў славутым паходзе арганаўтаў. Карабель "Арго" таксама плыве па нябесных хвалях... Сузор'е Авен з'явілася на небе пасля таго, як быў прынесены ў ахвяру Зеўсу залаты баран: на ім ратаваліся дзеці багіні хмараў Нефелы ад праследаванняў мачыхі...


Часам элін мог паспрачацца з сябрамі. Адзін з іх казаў, што Вознік — гэта Мірціл, былы вознік цара Энамая, другі даказваў, што ў небе — выхаванец Афіны Эрэхтэй, а трэці быў упэўнены, што толькі цнатлівы і шляхетны Іпаліт мог пасля смерці трапіць на нябёсы... Спрэчкі распаляліся і наконт Дэльфіна: ён з міфа пра Дыяніса і тырэнскіх разбойнікаў, а можа, з міфа аб Арыёне?.. Зусім па іншай прычыне трапіў на неба крумкач Апалона і стаў там сузор'ем. Быў крумкач прыгожы, беласнежны, але загубіў яго язык. Ён паверыў у плётку, быццам каханая яго гаспадара, якая чакала дзіця, здраджвае богу з іншым. Пачуўшы гэткае ад крумкача, Апалон адпомсціў каханай сваёй стралой. А калі дазнаўся праўду, узненавідзеў крумкача, і той пачаў чарнець, бо зрабіў чорную справу. Суровы, але справядлівы бог закінуў крумкача як мага далей ад сябе, на неба... Шмат на небе і рэчаў, якія        вельмі цанілі багі і героі, напрыклад, ліра, што вырабіў Гермес з панцыра чарапахі... І яшчэ шмат чаго бачыў старажытны грэк, калі глядзеў у зоркавае неба, бо ледзьве не кожны міф меў              астральную сімволіку.


Самы "касмічны", самы "зоркавы" беларускі паэт — бадай, М. Багдановіч. Гэта ў яго "Блішчыць у небе зор пасеў"; "У цёмным небе — хараводы // Сіняватых зорак..."; "Зорка Венера ўзышла над зямлёю"; "Глянь, як зорка у цемні ляціць,// Ўсіх чаруючы светлам сваім",  "Узор прыгожых пекных зор // Гарыць у цемні небасхіла". Зоркі ў мастацкай тканіне багдановічаўскіх вершаў — гэта прыгажосць роднага краю і ўсяго Сусвету, гэта сум і радасць, таямніца і адкрыццё.

ЧАЛАВЕЦТВА I

ЯГО МІIФIІЧНАЯ ГIІСТОРЫЯ


Калі Зеўс заваяваў нябесны трон, людзі ўжо былі на зямлі. Пра іх з'яўленне распавядалі па-рознаму. Паводле адных паданняў, чалавечы род нібыта выйшаў проста з улоння Зямлі, агульнай маці ўсяго існага, і таму першыя людзі былі падобныя на расліны і на жывёлін. Расказвалі таксама, што першых з роду чалавечага спарадзілі лясы і горы. Паэт позняй антычнасці Нон    (V ст.) у сваім эпічным творы, прысвечаным Дыянісу, апісаў, як тытаны разарвалі Дыяніса Загрэя, што быў сынам Зеўса Крыцкага і Персефоны. Зеўс спапяліў сваімі маланкамі тытанаў, а з іх попелу з'явіліся першыя людзі. У памяць аб муках Дыяніса яны былі асуджаны на пакуты, а ў памяць аб злачынстве тытанаў — на незвычайную дзёрзкасць.


Аднак большасць паэтаў сцвярджала, што пачэсная місія стваральніка чалавецтва належыць Праметэю, сыну тытана Япета. Авідзій апісаў у "Метамарфозах", як Праметэй размякчыў вадой зямлю і вылепіў з яе людзей на ўзор багоў, бо ў іх і несмяротных агульная маці — Зямля. Павсаній у "Апісанні Элады" зазначыў, што калі быў у Факідзе, то бачыў там зацвярдзелыя камякі гліны, і яны пахлі чалавечай скурай. Адносна жыцця першых людзей існавалі супярэчлівыя меркаванні. У Гесіёда гісторыя чалавецтва пачыналася з залатога веку.

ПЯЦЬ ВЯКОЎ ЧАЛАВЕЦТВА

Першае пакаленне людзей жыло ў залаты век. Гэта быў шчаслівы час, калі смяротныя, падобна багам, не ведалі ні цяжкай працы, ні гора, ні турбот. Зямлю не рвалі ні плуг, ні матыка, і яна давала багаты ўраджай. Карміліся таксама дзікімі пладамі, салодкім мёдам, які сачыўся з дрэў, авечым і казіным малаком. Людзі жылі ў радасці і спакоі, шмат смяяліся, і журботная старасць мінала іх, не кранаючы целы і душы. А калі надыходзіла смерць, то яна не прыносіла болю і была не страшней, чым сон. 


Другое чалавечае пакаленне — сярэбранае, і жыццё яго было значна горшым за першае, залатое. Людзі  развіваліся марудна: да ста гадоў заставаліся неразумнымі дзецьмі і цешыліся забавамі, а калі дасягалі сталасці, станавіліся злымі і фанабэрыстымі. Гэта яны парушылі адвечную традыцыю людзей: адмовіліся прыносіць ахвяры ў гонар багоў і тым самым асудзілі сябе на гора і бяду. Але як бы там ні было, людзі сярэбранага пакалення не ваявалі паміж сабой.


Сярэбраны век змяніўся медным, чалавечы род якога быў магутным і лютым. З маленства людзі ўзбройваліся ў медныя даспехі, а за жытло мелі дамы з меднымі непрабіваемымі сценамі і меднымі дахамі. Гэтае пакаленне не ведала смаку хлеба, кармілася мясам і было грубым, жорсткім, любіла вайну і ўвесь час ваявала.


Людзі наступнага, чацвёртага, пакалення былі лепшымі і больш справядлівымі за сваіх папярэднікаў. Гэта — героі, дзеці багоў і смяротных. Яны ўславілі сябе высакароднымі ўчынкамі, незвычайнымі подзвігамі і ў вялікай колькасці загінулі падчас аблогі Фіваў і ў Траянскай вайне.


Апошні, пяты, век чалавецтва — жалезны век. Людзі яго таксама жалезныя: жорсткія і бязлітасныя. З цягам часу жыццё гэтага пакалення яшчэ больш пагоршылася. Людзі не любяць адно аднаго: ні госць гаспадара, ні гаспадар госця, ні брат брата, ні сябар сябра. Няма ладу паміж бацькамі і дзецьмі. Злачынцы шкодзяць дастойным людзям сваімі ілжывымі словамі і клятвамі. Праўду замяніў кулак. І жалезныя людзі пачалі разбураць гарады. Пакінуў зямлю Айдас ("сорам") і Немесіда (багіня сумлення і справядлівай помсты), узышлі на высокі Алімп. А людзі засталіся са сваімі бедствамі і пакутамі. 


Міф аб пяці вяках чалавецтва з'явіўся спробай старажытных грэкаў даць філасофскае асэнсаванне гісторыі. Як бачым, яно не вельмі аптымістычнае, бо кожнае наступнае пакаленне людзей нясе ў сабе парасткі пагаршэння жыцця, пакуль не становіцца яно зусім нясцерпным. 


Пакаленні міфалагічнай мінуўшчыны заканчваюцца чацвёртым родам. Пяты чалавечы род — гэта сучаснасць Гесіёда, які ў паэме "Турботы і дні" даў расповед міфа аб чатырох вяках, далучыўшы да яго свой пяты (жалезны) век. У час Гесіёда пачалося сацыяльнае расслаенне, адбыўся распад роднасных, сваяцкіх сувязей. Аднак пра бедствы людзей жалезнага веку паэт гаворыць у будучым часе. Жахлівае прароцтва несправядлівага, разбуральнага грамадства здзейсніцца, калі людзі не спыняцца ў сваіх       злачынствах, не зразумеюць, што няма ў іх жыцці нічога больш значнага і каштоўнага, чым любоў і павага адзін да аднаго. 


У філасофскім дыялогу Платона "Пратагор" узнаўляўся     міф, які паказваў гаротнае жыццё першых людзей і                 абумоўліваў прычыну, з-за чаго тытан Праметэй адважыўся          на незвычайны ўчынак.

ПРАМЕТЭЙ

Праметэй стварае людзей


Калісьці былі толькі багі, а людзей і жывёл яшчэ не было. Надышоў час, і багі пачалі ствараць іх у нетрах зямлі з сумесі элементаў — зямлі і агню. І даручылі багі тытану Праметэю і яго брату Эпіметэю надзяліць жывых істот рознымі здольнасцямі. Эпіметэй выпрасіў у брата дазвол самому заняцца гэтай справай і, дамовіўшыся, пачаў размяркоўваць: адным даў сілу без хуткасці, другім — хуткасць без сілы, трэцім надаў здольнасць лятаць. Такім чынам ён хацеў ураўнаважыць жывых істот перад пагрозамі жыцця. Даў ім густую поўсць і тоўстую скуру, каб бараніла ад зімовых халадоў і летняй спякоты... Адных абуў у капыты, другіх надзяліў кіпцюрамі... 


Пасля для розных відаў вынайшаў розную пажыву: для адных — зелле з зямлі, для другіх — плады дрэў, для трэціх — карэнні, а іншым даў звяроў як ежу. Пры гэтым так уладзіў, што апошнія плодзяцца менш за тых, каторых паядаюць. 


Але быў Эпіметэй не вельмі мудры (невыпадкова яго імя азначае "моцны заднім розумам") і не заўважыў, што размеркаваў усе здольнасці паміж бязмоўнымі істотамі, а людскі род яшчэ нічым не ўпрыгожыў. І калі паглядзеў Праметэй ("той, хто бачыць наперад") на вынік дзейнасці свайго брата, то ўбачыў, што чалавек застаўся голым і босым, без жытла і без зброі, а ўжо набліжаўся прызначаны дзень, калі і чалавек павінен быў выйсці на свет божы. І вось, каб дапамагчы людзям, пайшоў Праметэй на тое, што выкраў у бога-каваля Гефеста яго майстэрства, а ў багіні мудрасці Афіны — яе мастацтва. Падараваў ён людзям здольнасць працаваць і мысліць, а таксама падараваў выкрадзены з неба агонь.

Выкраданне агню








Усе ўмельствы — Праметэеў дар. 






Эсхіл ("Прыкуты Праметэй")

У даўнія-даўнія часы, людзі не ведалі агню. У пошуках ежы яны блукалі па лясах і палях, і калі трапляўся які звер, то раздзіралі яго на часткі і з'ядалі сырым, карміліся таксама дзікімі пладамі, каранямі. Жытлом для дзікуноў былі пячоры і дуплы дрэў. Розум яны мелі дзіцячы і не ведалі, як абараняцца ад драпежнікаў ды грозных сіл прыроды.


Магутныя і прыгожыя багі кіравалі светам, жылі ў раскошы на высокім Алімпе і не сумняваліся ў тым, што ўсё лепшае павінна належаць ім. А пашкадаваў людзей, хоць яны і не скардзіліся на свой лёс, тытан Праметэй. Ён меў спагадлівае сэрца і захацеў дапамагчы людзям, бачачы, як тыя пакутавалі ад хваробаў і невуцтва. Падняўся Праметэй на Алімп і прыйшоў у майстэрню свайго сябра, бога-каваля Гефеста. Ярка палаў у горне свяшчэнны агонь, спрытна каваў Гефест для бацькі Зеўса     вогненныя стрэлы-маланкі. Выхапіў Праметэй з агню палаючую іскрынку, схаваў яе ў сярэдзіне чарацінкі і такім чынам прынёс людзям свяшчэнны агонь, без якога не можа існаваць ніводнае мастацтва і майстэрства. 


Людзі запалілі на зямлі вогнішчы і горны. Узброеныя агнём, яны выгналі з пячораў драпежнікаў, навучыліся гатаваць ежу, плавіць руду і прыдумалі шмат чаго, неабходнага для жыцця. Праметэй навучыў людзей будаваць жыллё з дрэва і камення, а таксама караблі з ільнянымі ветразямі, каб плаваць па морах, адкрыў навуку пісьма і лічбаў. Тытан паказаў смяротным, як прыручыць дзікіх жывёл, надзець на быка ярмо, а каня запрэгчы ў калясніцу. Раней людзі паміралі ад хваробаў і ран, а цяпер пазбавіліся вечнага страху смерці, бо навучыліся ў Праметэя лекарскаму майстэрству, прыгатаванню з раслін гаючых сокаў. 


З гордасцю глядзеў Праметэй на тое, як людзі рабіліся дужэйшымі і разумнейшымі. А калі аднойчы паглядзеў на зямлю Зеўс, то вельмі здзівіўся: людзі не блукалі статкамі, а жылі сем'ямі ў асветленых агнём хатах; яны валодалі рознымі рамёствамі, здабывалі ў нетрах зямлі золата, срэбра і выраблялі з іх зброю і ўпрыгажэнні. Замест бездапаможных ён убачыў кемлівых, спрытных істот, якіх хіба толькі смяротнасць адрознівала ад багоў. Раззлаваўся вярхоўны бог на такую "несправядлівасць", пачаў кідаць на зямлю вогненныя стрэлы-маланкі, а потым выклікаў да сябе паслухмяных слуг Сілу і Уладу і загадаў ім схапіць выкрадальніка свяшчэннага агню, каб жорстка яго пакараць. 


Міф аб тытане Праметэі шырока выкарыстоўваўся грэчаскімі паэтамі. Але гераічнае асэнсаванне ён атрымаў у V ст.   да н. Х. у трагедыі Эсхіла "Прыкуты Праметэй". Эсхіл зрабіў Праметэя першым філантропам, богам, які любіў людзей і ахвяраваў сабой дзеля іх  дабрабыту. 


Зеўс не хацеў даць дзікім і грубым людзям агонь, бо прадбачыў, што ўлада людзей над прыродай прывядзе іх да фанабэрыстасці і ліха. Так, Гесіёд, які быў упэўнены ў паступовай маральнай дэградацыі чалавецтва, асуджаў Праметэя і ў сваёй паэме "Турботы і дні" падкрэсліў такую рысу тытана, як хітрасць.

Хітрасць Праметэя


Алімпійскія багі атрымалі перамогу над тытанамі — боствамі старэйшага пакалення, і тады паміж багамі, што заваявалі ўладу, і чалавечым родам узнікла непаразуменне: пачаліся спрэчкі наконт таго, што людзі павінны ахвяраваць алімпійцам. Прымірыцелем бакоў выступіў Праметэй. Але ж ён заўсёды абараняў інтарэсы людзей, і на гэты раз — таксама.


Каб ашукаць Зеўса, Праметэй прапанаваў яму самому выбраць, якую частку забітай жывёлы людзі будуць аддаваць багам, а якую пакідаць сабе. Праметэй узяў быка, рассек яго тушу на кавалкі і падзяліў іх на дзве часткі. У адну кучу паклаў аддзеленае ад касцей мяса, закруціў яго ў шкуру быка і прыкрыў зверху страўнікам, які лічыўся самым дрэнным кавалкам. У другую ж кучу Праметэй акуратна сабраў косці і па-майстэрску замаскіраваў іх бліскучым лоем. Потым сказаў Зеўсу: "Выбірай, бацька багоў і людзей! Якую частку возьмеш, тая і будзе прысвячацца бессмяротным". 


Зеўс уважліва паглядзеў на тую частку, дзе знаходзіўся страўнік, а з-пад яго тырчэла незайздросная бычыная шкура, потым перавёў позірк на другую... Убачыўшы лой, падумаў: пад яго тоўстым слоем, напэўна, схаваныя мяккія кавалкі мяса...


Якім жа непадробным было расчараванне вярхоўнага бога, калі ён зразумеў, што Праметэй абвёў яго вакол пальца. Выправіць памылку Зеўс ужо не мог. І з тае пары менавіта горшую частку забітай жывёлы, галоўным чынам косці, прыносілі людзі ў ахвяру нябесным багам.


З дапамогай гэтага міфа старажытныя грэкі спрабавалі па-    тлумачыць, чаму ў ахвяру багам спальвалі на алтарах косці — горшую частку забітай жывёлы. 


За ашуканства Праметэя Зеўс заплаціў ашуканствам тытану і людзям. Магчыма нават, што грамавержац наўмысна даў сябе ашукаць занадта хітрамудраму тытану, каб адпомсціць. Як бы там ні было, ён сказаў Праметэю: 


— Сын Япета, ты радуешся, што змог мяне ашукаць. Але гэта будзе пагібельным для цябе, для ўсяго існуючага і будучага чалавецтва. Я пашлю людзям такі падарунак, які іх вельмі ўсцешыць, а потым абернецца супраць іх.


Не ведаў Праметэй, хоць і быў празорлівым, аб чым ішла гаворка. А Зеўс выканаў сваё абяцанне-пагрозу.

Пандора


Паклікаў да сябе Зеўс умелага ў любым майстэрстве          Гефеста.


— Вось тут гліна, — ён паказаў на горку зямлі, што ўзвышалася побач з тронам, — вылепі з яе дзеву, падобную да бессмяротнай багіні. 


— Да бессмяротнай багіні? — перапытаў у бацькі Гефест. — Але да якой? Канечне, мне зручней ляпіць з маёй жонкі, Афрадыты, але могуць пакрыўдзіцца Гера і Афіна.


— Ты маеш рацыю, — згадзіўся ўладар Алімпа. — Каб не было крыўды, вазьмі ў адной багіні вусны, у другой — рукі, у трэцяй — валасы.


Праз які час вырабіў Гефест з зямлі і вады дзяўчыну незвычайнай прыгажосці. Багіня-рукадзельніца Афіна выткала для яе цудоўную белую туніку, Афрадыта надзяліла чароўнай абаяльнасцю, Апалон паабяцаў пяшчотны голас. Багі ўбралі гліняную статую ў золата, упрыгожылі кветкамі, і тады яе абняў Зеўс, прыклаў свае вусны да яе і выдыхнуў паветра з сваіх магутных грудзей. Дзева расплюшчыла вочы, прайшлася перад багамі, і тыя ахнулі, зачараваныя прыгажосцю свайго тварэння.


— Цяпер твая чарга адорваць прыгажуню, — сказаў Зеўс хітраму і пранырліваму Гермесу, і атрымала дзяўчына ад Гермеса ліслівасць, мастацтва ўгаворваць ды вераломства.


— Ідзі да мяне, Пандора, — сказаў Зеўс.


— А што гэта значыць — Пандора? — запытала дзяўчына; яна здагадалася, што так клічуць яе.


— А гэта значыць — усімі адораная, — растлумачыў Зеўс.— Усе ж багі адарылі цябе, і кожны — чымсьці асаблівым. Падрыхтаваў свой дар і я. 


Зеўс падняў нешта накшталт скрыні з накрыўкай і сказаў:


— Вось гэта твой пасаг.


— А што такое пасаг? — запыталася Пандора.


І Зеўс пачаў тлумачыць:


— Калі на зямлі бацькі дзяўчыны рыхтуюць яе да сямейнага жыцця, то збіраюць падарункі для таго, хто стане яе мужам. Я прыдумаў цябе, таму і даю пасаг. Аддай свайму будучаму мужу гэтую скрыню, а сама не датыкайся да яе. 


Пасланец багоў Гермес прывёў Пандору на зямлю і пакінуў перад домам Праметэя. Мудры тытан выйшаў, каб прыгледзецца да прыгожай незнаёмкі, адразу адчуў штосьці няладнае і не прыняў яе, адаслаў і іншым параіў зрабіць тое ж самае. Аднак не такі разумны, як Праметэй, яго брат Эпіметэй так захапіўся прыгажосцю Пандоры, што не толькі не прагнаў дзяўчыну, але            неадкладна ажаніўся з ёю.


Пандоры вельмі хацелася зазірнуць у скрыню. Праметэй жа перасцерагаў брата:


— Неразумны Эпіметэй, — казаў ён, — ты ўжо зрабіў адно глупства, прыняў у дом гэтую жанчыну, якую багі хутчэй за ўсё стварылі на ліха. Не рабі другога глупства, не адчыняй скрыню і не дазваляй гэтага жонцы, бо, як мне здаецца, там вялікая бяда.


Але гаваркая і ліслівая Пандора пераканала Эпіметэя адчыніць скрыню, і адбылося няшчасце. Як толькі прыўзнялі накрыўку, на свет вылецелі ўсе бедствы: гора, зайздрасць, вераломства, здрада, нянавісць, хваробы, ад якіх і стала пакутаваць чалавецтва. Напалоханая Пандора зачыніла накрыўку скрыні, і на яе дне засталася толькі надзея.


"Скрыня Пандоры" — гэты выраз, які прыйшоў з грэчаскай міфалогіі, азначае ўмяшчальню бедстваў, падарунак, што тоіць у сабе няшчасці.


У гісторыі Пандоры міфалагічная свядомасць зрабіла жанчыну (а Пандора — першая жанчына ў антычнай міфалогіі) крыніцай зла і спакусаў і ўпершыню паказала неадпаведнасць паміж знешняй прыгажосцю і ўнутранай пачварнасцю душы.

Пакаранне Праметэя







О няволя... нясіла... Ды не! 







З гордых вуснаў не вылеціць стогн!







Пакарацца, хіліцца не мне! 







Гнеў, як полымя, мора імкне,





І

I ў вякі, і ў вякі мой праклён!







Мой праклён, мой пратэст—нібы гром, 







Хай пачуюць, хто думаў, хто смеў, 







Хто маім прасвятляўся агнём:







Ганьба! Вечная ганьба багом,







Чый магутны, няправедны гнеў!










У. Жылка ("Праметэй")


На самы край зямлі, у далёкую і бязлюдную Скіфію, прывялі Праметэя бязлітасныя прыслужнікі Зеўса — Сіла і Улада. Побач з імі — бог-каваль Гефест. Ён трымаў у руках вялізны молат і моцныя жалезныя ланцугі. 


Вельмі занепакоены Гефест той жахлівай справай, якую загадаў яму выканаць вярхоўны бог — прыкуць да каўказскай скалы Праметэя. Гефесту шкада тытана: ён жа яго сябар, але не хапае смеласці, не хапае духу пайсці супраць волі бацькі.


— Паспяшайся, — штурхнула Гефеста Сіла, калі яны ўсе падняліся на вяршыню скалы. — I памятай, — дадала яна, — што пагражае неслухам. Дарэмна смуткуеш: Праметэй — вораг Зеўса. 


Цяжка ўздыхнуў бог-каваль і ўзяўся за працу.


— Мацней стукай молатам! — сачылі за ім. І як ні горка было Гефесту, ён закаваў рукі і ногі Праметэя ў жалезныя кольцы і ланцугамі прыкаваў яго да каменнай глыбы.


— Вазьмі, — пачуў ён металічны голас Улады. — Вазьмі вось гэта і прабі яму грудзі.—Гефест заплюшчыў вочы і вострым алмазным клінам прабіў Праметэю грудзі, прыбіў яго да скалы.


Ніводнага стогну не вырвалася з вуснаў магутнага тытана. І толькі калі адышлі каты, і Праметэй застаўся сам-насам з маці-прыродай, ён пачаў наракаць на свой цяжкі лёс:


— О, боскі Эфір, і вы, хуткакрылыя вятры, о, маці ўсяго існага, Зямля, відушчае Сонца! Глядзіце, што церпіць ад багоў бог! За што? За тое, што зрабіў смяротным дабро... І вось я павіс у кайданах пад небам...


Раптам пачуўся ціхі шум, і ў крылатай калясніцы з'явіліся акіяніды.


— Мы прымчаліся да цябе, Праметэй, бо пачулі стук молата, а потым твой стогн. Скажы, за што ты так страшэнна пакутуеш? — пыталіся німфы, і слёзы засцілалі ім вочы. Тытан быў блізкім сваяком акіянідаў, і яны прасілі яго не быць упартым, бо Зеўс меў жорсткае, непахіснае сэрца.


Неўзабаве да Праметэевай скалы наблізілася хуткакрылая калясніца Акіяна. Гэты стары тытан пачаў угаворваць пляменніка, каб ён пакарыўся ўладзе вярхоўнага бога: супрацьстаянне не прынясе нічога, акрамя новых пакут. Ён, Акіян, шчыры сябар Праметэя, можа паспяшацца на Алімп, каб маліць Зеўса аб дараванні... Але ўдзячны Акіяну за спагадлівасць Праметэй адмаўляецца ад такой прапановы.


— Гэта марнаванне часу і бяздумнасць, — гаворыць ён Акіяну, і той вымушаны з болем у сэрцы пакінуць Праметэя.


Праз які час убачыў прыкуты Праметэй, як бегла, уся ў крыві і пене, няшчасная дачка рачнога бога Інаха Іо. Бегла яна, ператвораная ў карову: так адпомсціла прыгожай дзяўчыне за каханне да яе Зеўса яго жонка Гера і паслала яшчэ на бядачку вялікага авадня. Ратавалася Іо ад яго ўцёкамі, але авадзень праследаваў і балюча джаліў.


— О ты, відушчы Праметэй, скажы, калі скончацца мае пакуты, калі ўрэшце вернецца да мяне спакой?


Адкрыў Праметэй няшчаснай Іо яе злы рок. Доўга, вельмі доўга яшчэ прыйдзецца ёй пакутаваць... І сказаў таксама, што з яе роду выйдзе той смяротны, які вызваліць яго, Праметэя, ад кайданоў.


— Гора мне, гора! — усклікнула Іо і панеслася далей з вытарашчанымі ад болю вачыма. А за ёй, небаракай, ляцеў і кусаў яе авадзень.


Уражаны пакутамі Іо, закрычаў Праметэй у бок Алімпа:


— Пыхлівы Зеўс! Ты можаш мучыць мяне, але ўсё ж такі прыйдзе дзень, які прынясе канец твайму ўладарству і тваёй моцы. Ніхто з багоў не ведае, як пазбегнуць гэтага. Ведаю толькі я! Пачакай — і ты адчуеш на сабе розніцу паміж уладай і рабствам!


Данесліся гэтыя грубыя словы да Алімпа, і адразу з'явіўся перад Праметэем Гермес. Яго паслаў Зеўс выведаць таямніцу: хто звергне вярхоўнага бога і як пазбегнуць гэтай наканаванасці. Але ні ўгаворы, ні пагрозы не змаглі прымусіць тытана раскрыць тайну. Цяжкое сваё жэрабя ён не захацеў мяняць на халопства:
Хай нажыву яшчэ сабе сто бед —




Не памяняю іх на вашую няволю!







Эсхіл ("Прыкуты Праметэй") 



У сваім гордым супрацьстаянні Праметэй даходзіць да прамой пагрозы багам:




Я проста ненавіджу ўсіх багоў — за тое,




Што ліхам за дабро мне адплацілі.


Разгневаны Зеўс пачаў кідаць маланкі ў скалу, да якой быў прыкуты Праметэй. Скала абрушылася, і Праметэй разам з ёй паляцеў на доўгія стагоддзі ў апраметную.


Эсхіл, дзякуючы якому міф аб Праметэі атрымаў багатую літаратурную распрацоўку, разумеў, што, выкраўшы ў багоў агонь, Праметэй правініўся перад імі. Але гэтая правіннасць аблегчыла цяжкую долю людзей. Іх мізэрнае становішча абурала паэта, і ён быў гатовы дапусціць, што Зеўс, які заўсёды ўвасабляў справядлівасць і законнасць, сапраўды меў намер знішчыць чалавечы род. Але Эсхіл імкнуўся да парадку і суладдзя. Таму і мяркуюць даследчыкі, што ў яго трагедыі "Вызваленне Праметэя", якая дайшла да нас у фрагментах, адбывалася прымірэнне варожых бакоў. Такое вырашэнне канфлікта магло існаваць і незалежна ад Эсхіла, значна раней за яго час.

Вызваленне Праметэя








Пыхлівы Зеўс, але навучыцца і ён 








Мякчэйшым быць...









Эсхіл ("Прыкуты Праметэй")

Шмат стагоддзяў мінула. Шмат чаго змянілася на зямлі. І толькі не скончыліся пакуты Праметэя. Зноў падняты Зеўсам наверх, ён вісеў распасцёрты на высокай скале. Высахлае цела тытана ўлетку пяклі сонечныя промні, а ўзімку замятаў калючым снегам сцюдзёны вецер. І гэта было яшчэ не ўсё. Кожны дзень раніцой прылятаў вялізны арол, садзіўся на грудзі прыкутага Праметэя, разрываў кіпцюрамі цела і дзёўб печань. За ноч гаіліся раны, зарастала печань і... пачыналася ўсё спачатку... Чуўся шум гіганцкіх крылаў, якія засланялі сонца, — і аднаўляліся мукі ня-     зломленага тытана. Хто толькі ні прасіў Праметэя пакарыцца волі Зеўса! Яго пераконвалі тытаны, пераконвала маці Феміда: нялёгка было матчынаму сэрцу трываць мукі сына.


За тысячагоддзі, што прайшлі ад пачатку Праметэевага пакарання, змяніўся Зеўс. Ён уладарыў мудра і справядліва,        апекаваў людзей і ахоўваў дзяржаву. Не трымаў Зеўс больш       гневу на Праметэя, праўда, яго турбавала таямніца, якую ведаў толькі Праметэй. 


Наблізіўся нарэшце і час, калі сярод людзей на зямлі з'явіўся славуты герой. Ён здзяйсняў мноства подзвігаў, ачышчаў зямлю ад усялякага ліха і аднойчы падчас вандравання прыйшоў на Каўказ, дзе і ўбачыў, як пакутуе Праметэй. Тытан расказаў Гераклу — так звалі героя — пра свой злы рок і пра тое, якія вялікія подзвігі яшчэ здзейсніць герой. Спачуваючы тытану,     Геракл падышоў блізка да скалы і ўжо падняў меч, каб збіць кайданы, як пачуўся ў небе крык арла і шум яго крылаў. Драпежнік спяшаўся на крывавы пір. Схапіў Геракл свой лук і пусціў стралу ў арла. Страла працяла магутнае цела незвычайнай птушкі, і яна ўпала ў мора ля самага падножжа скалы з прыкутым Праметэем.


Хутка прыляцеў з Алімпа Гермес. Ён ласкава сказаў тытану:


— Бачыш, Праметэй, настае часіна твайго вызвалення.     Адкрый Зеўсу тайну і будзеш імгненна вызвалены.


Сказаў горды тытан аб небяспецы, якая пагражае вярхоўнаму богу, і тады Геракл разбіў ланцуг, якім быў прыкуты Праметэй, і вырваў з грудзей алмазны клін. Выпрастаўся вызвалены тытан, уздыхнуў на поўныя грудзі. Скончыліся яго пакуты.


Расказвалі, што Праметэй з моманту свайго вызвалення быў вымушаны насіць кальцо, якое было звяном з яго ланцуга, і ў гэтае кальцо быў устаўлены каменьчык ад Каўказскай скалы. Такім чынам, Зеўс не парушыў сваёй клятвы — быць Праметэю навекі прыкутым да скалы. Ад гэтага кальца з ланцуга Праметэя нібыта і пайшоў звычай насіць пярсцёнкі.


Сапраўды невычарпальная тэма Праметэя — "вечнага"       героя — у сусветным мастацтве і прыгожым пісьменстве.            Вобраз мужнага тытана ўвасоблены ў жывапісных палотнах ("Пакуты Праметэя") італьянскага мастака эпохі Адраджэння              В. Тыцыяна, а таксама П. П. Рубенса, у музычных творах            Л. ван Бетховена (уверцюра да балета "Тварэнні Праметэя", 1801), Ф. Ліста (сімфанічная паэма "Праметэй", 1855), А. Скра-біна (сімфонія  "Праметэй", 1910).


Кожная эпоха акцэнтавала ў тэме Праметэя блізкі ёй сэнс, але нязменнымі заставаліся такія рысы героя, як  яго любоў да чалавецтва, аптымістычная вера ў прагрэс, нянавісць да тыраніі. Праўда, антычныя аўтары па-рознаму ацэньвалі дзейнасць міфалагічнага героя і не толькі ўсхвалялі яго (Лукіян, Ювенал), але і асуджалі (Гарацый, Праперцый). Пісьменнік Праперцый, напрыклад, быў салідарны з філосафам Платонам, калі сцвяр-     джаў, што Праметэй, ствараючы людзей, дбаў толькі аб іх целе, а не аб духу. Як вынік гэтага — розныя бедствы чалавецтва, жахлівыя войны.


Літаратура новага часу аж да XX ст. пазбавілася супярэчлівасці ў адносінах да Праметэя, аддаўшы перавагу менавіта эсхілаўскай канцэпцыі героя як цывілізатара, філантропа, бун-     тара. Шматлікія пісьменнікі, паэты і драматургі (Кальдэрон        дэ ла Барка, І. В. Гётэ, І. Г. Гердэр, Ф. Шлегель, Дж. Г. Байран,        П. Б. Шэлі, М. Канапніцкая і інш.) усхвалялі Праметэя-творцу, рэвалюцыянера, пакутніка, багаборца, які бунтаваў дзеля свабоднага і гордага чалавека, дзеля стварэння.


XХ ст. унесла свае карэктывы ў асэнсаванне традыцыйнага вобраза. Зноў, як у антычнасці, пісьменнікі і філосафы пачалі сумнявацца ў дабрадзейнасці ўчынкаў Праметэя. Ён даў цывілізацыю. Але якія наступствы гэтай тэхнічнай цывілізацыі? Знішчэнне прыроды, маралі, культуры... пагроза знішчэння чалавецтва?! Пэўныя этапы ў асваенні праметэеўскай тэмы можна прасачыць на матэрыяле беларускай літаратуры.


У нашай паэзіі 20-х гг. захоўвалася ўзвышаная і гераічная канцэпцыя вобраза Праметэя ("Раскуты Праметэй" Я. Журбы, 1921; "Праметэй" У. Жылкі, 1924; "Праметэй" К. Крапівы, 1928). Актуалізацыя міфічнага вобраза адбывалася шляхам насычэння яго нацыянальна-гістарычнай праблематыкай. У вершы К. Кра-півы абліты крывёй і зняможаны целам Праметэй — гэта мастацкае ўвасабленне пакутлівага беларускага народа, які перажываў у сваёй гісторыі ўціск з двух бакоў: //Крамсае цела "бялы ожэл"— // Сваяк "двухглавага арла"//. Праметэй У. Жылкі выра- стае ў сімвал уласнага лёсу паэта, які неўзабаве разам з іншымі дзеячамі адраджэнскага руху на Беларусі падвергнецца сталінскім рэпрэсіям. Канцэпцыя Праметэя тут таксама гераічная, але гераізм спалучаецца не столькі з палітычнай свабодай, колькі са свабодай чалавечага духу. Па сіле рамантычнага процістаяння, страснасці лірычнага перажывання верш беларускага паэта набліжаецца да байранаўскага "Праметэя".


У 30-х гг. вызваленчае бунтарства папярэдніх Праметэяў змяняецца стваральнай дзейнасцю, што адпавядала патрэбам таго часу. Раскуты Праметэй з аднайменнага верша Я. Коласа (1935) сімвалізаваў ужо вызваленую народную моц, гераізм будаўнікоў новага грамадства.


Шырокі спектр канцэптуальнай і мастацкай інтэрпрэтацыі міфалагічнага вобраза дэманструе беларуская паэзія другой паловы XX ст. У гады застою з'яўляюцца вершы А. Бачылы,            К. Кірэенкі, А. Русецкага, дзе дамінантамі вобраза Праметэя становяцца праўда, справядлівасць, сумленне.





Ад Праметэя,





Ад першай успышкі агнёвай, 





Праз нягоды і буры,





Праз бясконцых стагоддзяў сутонь,





Прабіваўся наказ —





Спаконвечнае ўладнае слова:





— Сейце, людзі, агонь,





Сейце мужнае праўды агонь!








К. Кірэенка ("Ад Праметэя...")

А. Вярцінскі сваёй "міфалагічнай драмай" "Гефест — друг Праметэя" і паэтычнымі "варыяцыямі" на гэтую тэму ("З'яўленне", 1975) далучаецца да даволі рэдкай традыцыі, якая існуе ў еўрапейскай літаратуры аб Праметэі. Паэт пазбаўляе свайго героя нянавісці да ворагаў, жадання адпомсціць ім і робіць увасабленнем любові і ўсёдаравання: ён любіць нават сваіх катаў. Гэта сведчыць аб хрысціянскай інтэрпрэтацыі язычніцкага героя. Вось радкі з дыялога паміж Зеўсам і прыкутым Праметэем:





"Арол піць будзе кроў тваю!" 





"Арла таго я палюблю..."





"Святла пазбаўлю, асляплю!"





"А я змрок вечны палюблю..."


У вершах А. Звонака, А. Вечара, А. Русецкага прысутнічае добра знаёмая нам сімволіка вобраза Праметэя як паборніка розуму і цывілізацыі, што на карысць людзям. З іншым мастацкім абагульненнем вопыту чалавецтва выступае М. Танк. Яго верш "Эстафета агню" (1971) быў напісаны ў перыяд халоднай вайны, пагрозы тэрмаядзернай катастрофы і прасякнуты важнай філасофскай думкай: агонь, які Праметэй вырваў у багоў і перадаў людзям, можа быць выкарыстаны не так, як прызначалася тытанам, трапіўшы "ў злачынныя рукі". Сімволіка агню як сілы не стваральнай, а разбуральнай  узмацняецца ў вершы М.Танка "Праметэй" ("Збор калосся", 1989). Тут ужо гаворка ідзе не пра асобных злачынцаў, а пра ўвесь людскі род. Колькі болю і расчаравання ў пытаннях тытана да чалавека — пасланца чалавецтва!

Скажы, як там на доле:




Ці людзі задаволеныя доляй?




Ці згода і любоў жыве між імі?




Ці маці цешыцца дзяцьмі сваімі?




Ці дорыць шчодрая зямля дары? 




Ці ў хатах мірны мой агонь гарыць?


Пытанні застаюцца без адказу. І гэта зразумела: агонь Праметэя прынёс тэхнічны прагрэс, прасвятліў розум, але не ўдасканаліў чалавечую душу, і таму марнымі аказаліся ўсе дасягненні чалавека.


Кардынальна пераасэнсоўвае тэму "праметэізму" П. Пан-чанка ("Праметэі", 1994). Яго "праметэі" — з ХХ стагоддзя, "светлага" і "трагічнага". Яны распальвалі агонь рэвалюцыі, ад якога — "ледзь не пагаслі маякі".


Сапраўды, невычарпальная тэма Праметэя...


Ішоў час. Чалавецтва паступова вучылася пераадольваць      варожыя сілы прыроды, але людзі станавіліся горшымі, адвярнуліся ад боскіх законаў, вяршылі злачынствы. Тады             Зеўс наслаў на зямлю патоп, пасля якога жывымі засталіся         толькі Дэўкаліён і Піра.

ДЭЎКАЛІЁНАЎ ПАТОП


Былі Дэўкаліён і Піра ўжо старыя, калі Зеўс раззлаваўся на людзей за тое, што тварылі яны страшэнныя злачынствы, і вырашыў знішчыць людскі род: наслаў на зямлю сусветны патоп. 


Вятры нагналі адусюль хмараў. Ударыў гром, і пачаліся вялікія дажджы. Моры і рэкі выйшлі з берагоў. Самыя высокія дамы схаваліся пад вадой. Знікла мяжа паміж небам і морам. Загінула ўсё жывое.


І толькі вялікая скрыня (каўчэг) раскачвалася на хвалях бязмежнага акіяну, а ў ёй трэсліся ад страху Дэўкаліён, якога    папярэдзіў аб патопе бацька, Праметэй, і жонка Дэўкаліёна Піра. Пасля дзевяці дзён і начэй такога падарожжа прыстала скрыня да вяршыні Парнаса. Вада пачала спадаць, агаліліся ўзгоркі і нізіны, і адкрылася жудасная карціна. Усё навокал было пакрыта трупамі людзей і жывёл. 


Не ведалі Дэўкаліён і Піра, як адрадзіць жыццё на зямлі. І раптам пачулі боскі голас з неба:


— Ідзіце, пакрыўшы галовы, і кідайце цераз іх косці ва- шай маці.


Абурылася Піра: яна, дачка Эпіметэя, не зразумела мудрасці багоў і падумала, што іх прымушаюць здзеквацца з астанкаў бацькоў. Але ўсё зразумеў Дэўкаліён (ён жа сын Праметэя!) і растлумачыў прароцтва: маці ўсяго жывога — гэта ж пладаносная зямля, а яе косці — камяні. І калі пайшлі яны, старыя людзі, крок за крокам, па чыстаму полю, развязаўшы паясы і кідаючы за спіны камяні, адбыўся цуд! Камяні страчвалі і форму, і цвёрдасць, станавіліся мяккімі, як гліна, і набывалі чалавечае аблічча. Камяні, якія кідаў Дэўкаліён, ператвараліся ў мужчын, а з кінутых Пірай узнікалі жанчыны. 


Так адрадзілася новае пакаленне людзей, якія былі больш загартаваныя ў турботах і пакутах (яны ж — з камення).


Сюжэт аб сусветным патопе існуе ў розных усходніх міфалогіях. Самы старажытны — шумерскі міф, самы вялікі — вавілона-асірыйскі, самы вядомы — біблейскі міф аб Ноевым каўчэгу. Уражвае падабенства ўсіх іх, праўда, калі гістарычнае зерне шумерскага і вавілона-асірыйскага міфаў выяўлена і даследаваны шлях ад вавілонскай версіі гэтага міфа да Бібліі, то фактычны матэрыял для доказу рэальнасці міфа аб Дэўкаліёне пакуль адсутнічае. Навукоўцы лічаць, што гэты міф мог з'явіцца паэтычным абагульненнем не абавязкова патопу, а якой-небудзь іншай прыроднай катастрофы.

АД ДЭМАНАЎ — ДА БАГОЎ


Значна раней за той час, калі Зеўс і багі-алімпійцы забралі ўладу ў свае рукі, раней за алімпійскую антрапаморфную рэлігію існавала ў элінаў вера ў таямнічыя зямныя істоты. Гэта былі духі, якіх у Эладзе называлі дэманамі (грэч. daimon — боства).


Дэманы — гэта абагульненае ўяўленне старажытных людзей аб нейкай невядомай, няпэўнай боскай сіле, якая часта вызначала іх жыццёвы лёс. Гэта ракавая сіла, якая ўзнікала імгненна, з якой нельга было перагаварыць, паразумецца. Яна вырабляла што-небудзь благое і адразу бясследна знікала.


Грэкі верылі, што дэманы ўплывалі на іх паводзіны, што маглі наслаць на іх шаленства, зрабіць невідушчымі. Умяшаннем дэманічных сіл яны тлумачылі землятрус, паводку, сухмень, эпідэмію, любое стыхійнае бедства.


Спачатку дэманаў уяўлялі бесцялеснымі. Але з цягам часу гэтыя міфічныя істоты набылі чалавечае аблічча, праўда, некаторыя з іх (як, напрыклад, сатыры) захоўвалі міксантрапічныя элементы. Важным было тое, што дэманы пачалі дапамагаць людзям і нават выконвалі функцыі пасрэдніцтва паміж імі і багамі. Па Гесіёду, у дабратворных дэманаў ператварылася пакаленне залатога веку пасля свайго знікнення.


Больш за іншых дэманаў ушаноўвалі дэмана — апекуна жытла і прыносілі яму ахвяру ежай і віном. Спецыяльных імёнаў не мелі ні добрыя, ні ліхія дэманы. Ад злых дэманаў сцерагліся замовамі і амулетамі. 


У грэчаскай міфалогіі дэманамі былі розныя боствы, якія жылі ў гарах, цяснінах, пячорах, у моры і г. д. Гэта былі німфы, сатыры, сілены, кентаўры, курэты і карыбанты (што выраслі з зямлі пасля дажджу і ахоўвалі маленькага Зеўса) і шмат іншых. У міфалогіі рымлянаў грэчаскім дэманам адпавядалі геніі, лары, пенаты, фаўны, а ў беларускай міфалогіі — дамавікі, лесуны,    русалкі, багнікі і іншыя міфалагічныя істоты.

НІМФЫ

Німфы (з грэч.—"дзевы") былі ўвасабленнем жыватворных і пладаносных сіл прыроды. Іх ўяўлялі маладымі дзяўчынамі, якія радаваліся сонечнаму святлу, бавілі час у спевах, гульнях, карагодах. Кожнае дрэва мела сваю німфу-дрыяду, кожная гара, скала ці ўзгорак сваю німфу-арэяду, кожная рэчка ці ручай — наяду. У моры жылі нерэіды (Гесіёд пералічвае па імёнах пяцьдзесят дачок Нерэя), у лугах—лімнады. Ведалі грэкі і акіянідаў, і німфаў астравоў (Каліпсо — гаспадыня вострава Агігія; Кірка (Цырцэя) — вострава Эя).


Грэкі любілі німфаў за дапамогу людзям. На занядбаных могілках яны садзілі кветкі, стомленых падарожнікаў прыводзілі да празрыстых крыніц, сачылі за чысцінёй вады ў рэчках. У скалістай Грэцыі было мала рэк, а яны ж неслі ўрадлівасць і палям, і чалавечаму роду, таму лічыліся святымі месцамі. Перахо-     дзячы рэчку, эліны чыталі малітву і апаласквалі ў вадзе рукі. А калі абмываў у ёй свае акрываўленыя рукі злачынец, то німфа, якая жыла там, назаўсёды пакідала апаганенае месца.


У падзяку німфам людзі развешвалі на дрэвах падарункі для іх. Маладыя дзяўчаты, выходзячы замуж, аддавалі німфам свае лялькі, з якімі гулялі ў дзяцінстве, сяляне ахвяроўвалі першыя плады зямлі, мёд, алей. У гроты, дзе жыліІ німфы, прыносілі печыва, гронкі вінаграду, у ваду кідалі пялёсткі ружаў.


Увесь антычны свет ведаў пра арэяду Эха, за знявагу да якой адпомсціла юнаку Нарцысу багіня кахання Афрадыта.

Нарцыс


Эха была вясёлая і жартаўлівая німфа, і калі самы галоўны бог Зеўс заляцаўся да яе сябровак-німфаў, Эха затрымлівала раўнівую жонку Зеўса Геру сваёй мілай балбатнёй. Раззлавалася Гера і прамовіла:


— Хай назаўсёды змоўкне твой язык, што ашукваў мяне!


З тае пары Эха асуджана адгукацца толькі на чужую мову, паўтараць канчаткі слоў. Па-сапраўднаму зразумела німфа, як моцна яе пакаралі, калі пакахала стройнага, прыгожага юнака Нарцыса. Аднойчы заблудзіў ён падчас палявання ў лесе. Эха неадступна ішла за ім, хаваючыся за дрэвамі... Нарцыс адчуў кагосьці і гучна крыкнуў:


— Гэй, хто тут?


— Ту-т-т! — працягла адгукнулася німфа.


— Дык хадзі сюды! — усклікнуў юнак.


— Ды-ы-ы...— прашаптала німфа і паказалася між дрэў.


— Ты хто? Чаму не ідзеш да мяне?


— Не-е-е... — толькі і магла прастагнаць няшчасная.


— Ах, ты яшчэ здзекуешся з мяне! — раззлаваўся ганарысты Нарцыс і адштурхнуў німфу... у той самы момант, калі тая, спяшаючыся, ужо працягвала да яго рукі...


У роспачы ад таго, што ніколі не загаворыць і не адкрыецца каханаму, Эха схавалася ў лясным гушчары і стала жыць адна ў закінутай пячоры. Ведала Эха, што яна не адзіная ахвяра прыгожага Нарцыса: многія німфы пакутавалі з-за яго фанабэрыстасці, бо нікога не любіў ён, акрамя сябе, але ўсё роўна кахала юнака і ў сваім пачуцці без адказу схуднела; зморшчылася яе скура, пакінулі цела жыццёвыя сокі, і ператварылася німфа ў камень. Але голас перажыў яе. Таму ніхто не бачыць німфу Эха, а толькі чуе. Голас — тое, што засталося ад яе і жыве вечна.


Пакаралі багі і самаўпэўненага Нарцыса. Аднойчы схіліўся ён над крыніцай, каб напіцца, і ў чыстай празрыстай вадзе ўбачыў сваё адлюстраванне. Уражаны ўласнай прыгажосцю, закахаўся ў самога сябе. Забыўся ён на ўсё на свеце, толькі глядзеў і глядзеў у вадзяное люстэрка... Так і не здолеў ганарлівы юнак адарвацца ад свайго адлюстравання і памёр. А на тым месцы з'явілася духмяная кветка з белымі пялёсткамі і жоўтым сэрцайкам, якую людзі назвалі яго імем — Нарцыс.


Гэты прыгожы сюжэт натхняў такіх сусветна вядомых мастакоў, як Я. Тынтарэта, Караваджа, Н. Пусэн; оперную музыку напісалі А. Скарлаці, К. В. Глюк, Ж. Маснэ, а Кальдэрон дэ ла Барка і Ж. Ж. Русо — драматычныя творы.


З імем німфы — гераіні гэтага міфа — звязвалі паходжанне рэха. Жылі німфы доўга, значна даўжэй за чалавека, але ў адрозненне ад багоў паміралі. Дрэва ж магло засохнуць, крыніца — таксама. Грэкі ніколі не апаганьвалі ні рэчку, ні ручай, ні крыніцу якім-небудзь брудам, без пільнай неабходнасці не засыпалі зямлёй сажалку, не сяклі дрэва. Ніхто ж не хацеў стаць забойцам німфаў.


Ведалі ў старажытным свеце і пра ўлюбёнца німфаў вельмі прыгожага пастуха Дафніса. Ён быў сынам бога Гермеса і адной з німфаў, якая пакінула народжанага сына ў даліне Герэйскіх гор, што на востраве Сіцылія. Німфы выхавалі хлопчыка, а брат Дафніса Пан (пра яго у наступных міфах) навучыў яго іграць на жалейцы. Дафніс прыгожа спяваў пра жыццё пастухоў на ўлонні сельскіх краявідаў, пра сваё каханне. Яго і назвалі легендарным стваральнікам букалічнай (пастухоўскай) паэзіі.


Дзякуючы выдатнаму раману "Дафніс і Хлоя" грэчаскага пісьменніка Лонга (ёсць пераклад на беларускую мову А. Клыш-кі), які прыгожа апісаў каханне сваіх герояў — юных пастухоў Дафніса і Хлоі, гэтыя імёны сталі хадавымі. Яны часта выка-рыстоўваюцца ў паэзіі ("Дафніс і Хлоя" Р. Барадуліна, "Ідылія"  А. Пісьмянкова і інш.).


Сюжэт "Дафніс і Хлоя" атрымаў багатае ўвасабленне ў музыцы (балет М. Ж. Равеля, сімфонія Ш. К. Сен-Санса).

САТЫРЫ І СІЛЕНЫ


Старажытныя грэкі верылі ў тое, што, акрамя німфаў у лясах і гарах жылі сатыры і сілены. Гэтыя дэманы ўвасаблялі дзікія сілы прыроды і былі істотамі міксантрапічнымі: мелі аблічча напаўжывёльнае-напаўчалавечае. У сатыраў былі казліныя ногі, вушы, бароды, хвасты, у некаторых — рожкі, аднак тулава і            галава — чалавечыя. Сілены спачатку мелі конскія хвасты, а потым змяшаліся з сатырамі, пераняўшы ад іх казліную              шкуру, а адначасова і норавы. Усе яны бавіліся з німфамі, жартавалі з падарожнікамі.


Міфы распавядалі таксама аб задзірыстых, пажадлівых сатырах і сіленах, якія нахабна ганяліся за німфамі і менадамі, любілі віно і заўсёды былі п'янаватымі. Пазней сатыраў забярэ ў сваю вясёлую світу бог віна і вінаробства Дыяніс, і яны разам будуць дапамагаць людзям: павялічваць статкі, спрыяць росту дрэў. Сімвалам іх стваральнай сілы і ўрадлівасці з'яўляецца фалас. Трэба адзначыць, што фалічнай сімволікай прасякнуты міфалогія, абрады, святкаванні грэкаў. Здольнасць мужчыны     нараджаць патомства абагаўлялася і была аб'ектам культавага   шанавання.


Многія помнікі выяўленчага мастацтва (скульптура Праксіцеля, а таксама карціны П. Веранезе, П. П. Рубенса,       А. ван Дэйка, Н. Пусэна, А. Матыса) перадаюць вобразы гэтых вясёлых бостваў, якія, падпіўшы, танцуюць, спяваюць, скачуць альбо знясіленыя шумнымі гульнямі і віном спяць з усмешкай на тоўстых вуснах.

ПАН










Вось бог палян,










Лясоў, імшар,










Вялікі Пан —










Прыроды цар!









Гётэ ("Фаўст")


Галоўным дэманам прыроды быў у грэкаў Пан. Яго імя паходзіць ад індаеўрапейскага кораня pus- (paus-), што азначае "рабіць урадлівым". Этымалогія выдатна адпавядае функцыям Пана як боства ўрадлівасці.


Нарадзіўся Пан з нагамі і рагамі казла і з доўгай барадой. Жахнулася яго маці німфа Дрыопа, калі ўбачыла народжанае дзіця, і кінулася наўцёкі. Але бацька Пана бог Гермес, які з'яўляўся перад Дрыопай у выглядзе казла, каб ніхто не пазнаў яго, узяў сына на рукі і прынёс яго на Алімп. Там усе ад душы смяяліся і цешыліся з дзіўнага стварэння.


Раскошнае алімпійскае жыццё прыйшлося не да спадобы Пану, і ён вярнуўся на зямлю — у цяністыя лясы і горы, дзе мог пасвіць статкі, гуляць і вадзіць карагоды са светлавалосымі і блакітнавокімі німфамі.

Пан і Сірынга


Закахаўся казланогі Пан у адну з німфаў — прыгожую Сірынгу. Але тая і слухаць не хацела пра каханне. Аднойчы надумаўся Пан перагаварыць з ёю і падышоў, каб абняць німфу... Кінулася яна бегчы, а Пан — за ёй. І не дагнаў бы ён хутканогую Сірынгу, калі б не перагарадзіла ёй шлях рака. Няма як ратавацца німфе, пачала яна прасіць дапамогі ў рачнога бога... І калі падаспеў Пан і працягнуў рукі, каб абняць Сірынгу... ён абняў стройны і гнуткі трыснёг.


Зразумеў Пан, што ўжо ніколі не ўбачыць сваю каханую,         бо гэта яе ператварылі багі ў трыснёг. Зрэзаў ён некалькі трысцінак, зрабіў з іх жалейку і назваў сірынгай. З тае пары заўсёды, калі находзіў на Пана сум, ён хаваўся ў лясным гушчары і выказваў сваю журбу ў пяшчотных гуках жалейкі                 (як на палатне рускага мастака XIX—XX ст. М. Урубеля; праўда, аўтар адышоў ад каларыту міфа і перанёс грэчаскага бога ў паўночны суровы край).


Часта слухалі гаротную музыку Пана пастухі. Яны шанавалі бога, ахвяравалі яму мёд і казінае малако. Але і баяліся яго: вельмі небяспечна было турбаваць гэтага бога ў спякотны поўдзень, калі ён адпачываў у лясным гушчары ці ў халаднаватым гроце. У гневе Пан мог наслаць такі страх, што кідаліся пастухі бегчы, гналі перад сабой статак, авечкі зрываліся з вузкіх горных сцежак у бездань. (Такі падсвядомы страх сталі называць "панічным страхам", ці проста "панікай").


Ахоўваў Пан мірны спакой прыроды і ненавідзеў вайну. Аднойчы падчас вайны афінянаў з персамі ён наслаў на персаў такую паніку, што прымусіў уцякаць цэлае персідскае войска. Ушанавалі Пана ўдзячныя яму грэкі, паставіўшы ў яго гонар храм у Афінах.

Спаборніцтва Пана з Апалонам


Распавядалі ў Эладзе пра славутае музычнае спаборніцтва паміж Панам і богам гармоніі, музыкі і спеваў Апалонам. Адбылася гэтая сустрэча на схілах гары Тмол, бог якой выступіў у ролі суддзі. І вось сюды з самога Алімпа спусціўся срэбралукі Апалон, у пурпуровым плашчы, з залатой кіфарай у руках (кіфара — струнны інструмент, які нагадваў сучасную арфу).


Хіба магла простая жалейка параўнацца з мілагучнай кіфарай?! Бясхітрасная, немудрагелістая мелодыя бога-пастуха — з велічнымі гукамі бога-алімпійца?! Без усялякага вагання Тмол аддаў перамогу Апалону. Але фрыгійскі цар Мідас, які быў сведкам спаборніцтва, пачаў хваліць ігру Пана. Такая несправядлівасць не спадабалася Апалону, схапіў ён Мідаса за вушы і пацягнуў... Сталі ў Мідаса асліныя вушы, і з тае пары цар хаваў сваю ганьбу пад вялікай шапкай і ніколі не здымаў яе.


Толькі адзін чалавек ведаў пра таямніцу Мідаса: гэта быў царскі цырульнік. Пад пагрозай смерці загадаў яму Мідас маўчаць. Але таямніца мучыла, не давала спакою... Не вытрымаў цырульнік маўчання, пабег на бераг ракі, выкапаў у зямлі ямку і прашаптаў у яе:


— У цара Мідаса асліныя вушы!


Цырульніку стала лягчэй, а праўду пра цара ніхто не ўведае, разважаў ён, бо ніхто ж не пачуў яго слоў. Але памыліўся цырульнік: на тым самым месцы, дзе была ямка, вырас трыснёг, і шмат трыснягу вакол, і калі падзьмуў вецер, зашамацелі новыя сёстры Сірынгі і разнеслі па ўсім свеце:


— У цара Мідаса асліныя вушы!


Выразы "Мідасаў суд" у сэнсе (суд невука( і "мідасавы          вушы", што азначае глупства і невуцтва, якія немагчыма          схаваць, — агульнаўжываемыя па сённяшні дзень і часта сустракаюцца ў літаратуры. 


З цягам часу Пан як божышча, блізкае да людзей, станавіўся ўсё больш папулярным. Яго называлі кармільцам, выратавальнікам, "вялікім богам". Старажытнагрэчаскі пісьменнік Плутарх расказаў дзіўную гісторыю пра бога Пана.


У часы рымскага імператара Ціберыя (I ст.) адзін кара-           бель плыў з Грэцыі ў Італію. Ён вымушаны быў прыпыніць               сваё плаванне з прычыны раптоўнага штылю. Магутны і               таямнічы голас загадаў кормніку, каб ён па прыбыцці ў             пэўнае месца абвясціў усім, што памёр вялікі Пан. Калі            гэта было зроблена, пачуліся з усіх бакоў спалоханыя            крыкі, стогны, лямант, пачалі хістацца дрэвы — уся прырода смуткавала аб смерці свайго бога.


Гэта з'ява была асэнсавана як пачатак змены старой язычніцкай рэлігіі, пры якой існаваў політэізм — вялікая колькасць багоў, — хрысціянствам, што грунтавалася на манізме — веры ў аднаго Бога. І выраз "памёр вялікі Пан" можа азначаць не толькі смерць выдатнага чалавека, але і канец цэлай эпохі.


Да нас дайшло вельмі шмат антычных выяваў і невялікіх статуй Пана. Мастакі новага часу — розных эпох і напрамкаў — любілі звяртацца да гэтага боства: у ХIX ст.— жывапісцы А. Бёк-лін, Э. К. Бёрн-Джонс, М. Урубель, у XX ст. — П. Пікаса. Самы вядомы музычны твор —"Спаборніцтва паміж Фебам і Панам" — напісаў І. С. Бах.


У рымскай міфалогіі Пан зліўся са старажытным богам Фаўнам, адпавядаў яму таксама дэман лясоў Сільван.

КЕНТАЎРЫ


Кентаўры былі ляснымі і горнымі дэманамі. Гэтыя чатырохногія дзікія істоты мелі аблічча напаўчалавека-напаўканя і былі адметныя сваім буйным норавам і нястрыманасцю. Жылі яны ў Фесаліі на лясной гары Пеліён, і калі часам з вар'яцкай шпаркасцю спускаліся з яе ў раўніну, то наганялі жах на сялян, жытло якіх знаходзілася ля падножжа Пеліёна, бо знішчалі ўсё, што траплялася на іх шляху.


Але з масы буйных, задзірлівых кентаўраў вылучаліся два — Хірон і Фол, якія былі ўвасабленнем мудрасці і добразычлівасці. Яны абодва — дзеці німфаў. Бацькам Хірона быў тытан Кронас, бацькам Фола — мудры Сілен. Пазней Хірон і Фол "пяройдуць" у класічную міфалогію.

МАРСКІЯ БОСТВЫ


Мора абмывала ўсю Старажытную Грэцыю і глыбока ўразалася ў сушу, настолькі глыбока, што Паўднёвая Грэцыя, Пелапанес, злучалася з Сярэдняй толькі вузкім Істмійскім перашыйкам. Амаль усе гарады-дзяржавы, за выключэннем некаторых самых аддаленых, мелі выхад да марскога ўзбярэжжа, і не было ніводнага, адкуль не была б бачная марская далечыня.


Берагі Элады (Балканскага паўвострава і заходняга ўзбярэжжа Малой Азіі) акружала, нібы карункамі, мноства заліваў з зручнымі бухтамі, а шматлікія астравы Эгейскага мора былі для элінаў шляхам у іншыя краіны, магчымасцю даведацца аб жыцці іншых народаў.


Элада — краіна земляробаў і мараплаўцаў. Мора карміла, мора клікала да новых прыгодаў, мора было неад'емнай умовай існавання таленавітага народа і яго натхненнем. Эліны надзялілі марскую прастору дзівосным жыццём. На дне мора і ў марскіх хвалях яны бачылі палацы, сустракалі розных бостваў і распавядалі пра іх цікавыя гісторыі.


Яшчэ з тых далёкіх часоў, калі марская стыхія была адда-       дзена Пасейдону, у моры жылі старцы — Пратэй і Нерэй. У міфалогіі беларусаў можна знайсці пэўную паралель гэтым божышчам — воднага гаспадара, якога называлі вадзяніком.


Пратэй і Нерэй, як усе марскія божышчы, валодалі здольнасцю прароцтва і пераўвасаблення. Яны былі зменлівыя, як сама марская стыхія. Да таго ж і вада, марская таксама, не мае пэўнага ўстойлівага аблічча: яна прыстасоўваецца да розных рэчышчаў, прымаючы самыя вычварныя абрысы. Магчыма, ператварэнні марскіх міфічных істот і іх прадказанні абумоўлены ўласцівасцю вады адлюстроўваць аблічча кожнага, хто глядзіць у яе. (Нездарма ж кажуць: "Быццам у ваду глядзеў").


Чарадзейныя якасці вады, у тым ліку прадказанні будучыні з яе дапамогай, існавалі ў вераваннях многіх старажытных народаў. Гамер распавядае ў "Адысеі", як спартанскі цар Менелай, вяртаючыся з Траянскай вайны на радзіму, прымусіў марскога старца Пратэя даць неабходную параду, каб дабрацца дадому, і раскрыць лёс грэчаскіх герояў — Аякса, Агамемнана, Адысея.

Пратэй


Стары бессмяротны Пратэй жыў у таямнічых глыбінях мора, але штодзённа ў поўдзень ён пакідаў сваё жытло і адпачываў у пячоры на востраве Фарас ля Егіпта. Спачатку з вады выходзілі цюлені, клаліся шэрагамі адзін ля аднаго ўздоўж шумнага берага, потым з'яўляўся Пратэй. Як пастар, ён падлічваў статак і клаўся побач з цюленямі.


Менелай падгадаў момант і з крыкам кінуўся разам з сябрамі на соннага Пратэя. Яны абхапілі марское божышча рукамі, але Пратэй валодаў рознымі чарадзействамі. Спачатку ён ператварыўся ў раз'юшанага льва, потым у вялікага дракона, пантэру, вепрука. Але Менелай і яго сябры ведалі, што нельга нічога баяцца, а трэба моцна трымаць марскога старца, сціскаць яго да таго часу, пакуль ён зноў не прыме сваё аблічча.


Пасля ператварэнняў у розных жывёл прадстаў Пратэй перад смяротнымі скарацечнай вадой, густалістым дрэвам, палаючым агнём, цвёрдай скалой, быццам жыццё ўжо пакінула яго. Урэшце зразумеўшы, што ўсе чарадзействы дарэмныя, Пратэй зрабіўся зноў сонным старцам і сказаў Менелаю:


— Хтосьці несмяротны навучыў цябе, герой, як перамагчы мяне. Ну, кажы, што табе патрэбна.


Часам вобраз Пратэя трактуецца як сімвал разнастайнасці і загадкавасці не толькі марской стыхіі, але прыроды наогул. Філосафы-стоікі, напрыклад, алегарычна тлумачылі пераўвасаб-ленні Пратэя, апісаныя Гамерам, як зменлівасць матэрыі. Грэчаскае protos — першы, таму імя Пратэй звязвалася імі з паняццем першаснасці матэрыі. 


У мастацкай  літаратуры, а таксама ў сучаснай мове Пра- тэй — сімвал выкрутлівасці, няўлоўнасці, зменлівасці.

Нерэй


Нерэй — другі марскі старац — таксама мяняў аблічча і прарочыў. Гераклу давялося перамагчы яго, каб даведацца       пра шлях да саду Гесперыд і выканаць свой самы цяжкі           дванаццаты подзвіг.


Нерэй ніколі не ашукваў, багам і смяротным гаварыў толькі праўду. Не выключана, што ўяўленне старажытных аб справядлівасці марскіх божышчаў было звязана з пэўным спосабам выяснення, вінаваты ці невінаваты той, каго абвінавачвалі. У многіх народаў існаваў звычай кідаць такога чалавека ў ваду са звязанымі рукамі. Калі марскі старац альбо вадзянік дапамагаў няшчаснаму выплысці, яго прызнавалі невінаватым.


Нерэй быў сынам бога Понта, які ўвасабляў мора, наро-     джанае зямлёй Геяй, і з часам заняў у міфалогіі бацькава месца. Нерэй меў у марскіх глыбінях свой уласны палац, дзе жыў разам з жонкай, акіянідай Дарыдай. І было ў іх пяцьдзесят дачок-нерэід. Прыгожыя нерэіды — увасабленне марскіх хваляў. У кожнай з іх было сваё імя (Гесіёд у "Тэагоніі" пералічвае ўсе пяцьдзесят). Гэтыя імёны ўказваюць на розныя якасці мора і марскіх хваляў, напрыклад: Фоя (у перакладзе з грэч. —"быстры-ня"), Дынаміна ("вадаварот"), Глаўканома ("зялёна-блакітны колер"), Галія ("салёны смак").


Уяўлялі нерэід маладымі дзяўчынамі ў белым лёгкім убранні. Калі яны знаходзіліся ў палацы, пралі на залатых калаўротах і слухалі гісторыі мудрага бацькі, мора было спакойным і ў маракоў на караблях не было аніякіх праблем. Часам нерэіды выбягалі на бераг, каб павесяліцца, пагарэзнічаць, садзіліся на скалу, расчэсвалі свае зялёныя валасы.


Нерэіды — добразычлівыя німфы: яны дапамагалі людзям, не перашкаджалі маракам, калі вадзілі карагоды на паверхні       мора. Праўда, часам да іх гульняў далучаліся трытоны —              дэманы, якія ўвасаблялі марскія валы. Іх уяўлялі юнакамі з рыбінымі хвастамі, якія ашалела трубілі ў марскія ракавіны          і падымалі неймавернае буйства стыхій. Вось тады стваралася сапраўдная небяспека для караблёў. Некаторыя марскія                боствы мелі чалавечае паходжанне. Міфы распавядаюць пра аднаго з такіх: яго імя Глаўк.

Глаўк і Скіла


Калісьці Глаўк быў звычайным рыбаком. Аднойчы ён стаяў на беразе мора і чакаў, калі сціхне вецер, супакояцца марскія хвалі і можна будзе ў чаўне адплыць недалёка, каб парыбачыць.


Хваля з шумам накрыла бераг і пакінула на ім колькі рыбін. Потым выкінула яшчэ некалькі, і яшчэ... Здавалася б, узбярэжжа мусіла зіхацець ад рыбінай лускі. Але дзіўная рэч! Рыбы невядома адкуль бралі новую моц і знікалі ў моры. Прыгледзеўся юнак і заўважыў, што яны з'ядалі ўзбярэжныя водарасці.


— Ці не маюць гэтыя водарасці, — падумаў Глаўк, — якія дзівосныя якасці? А што, калі я пакаштую іх? — І як толькі праглынуў некалькі каліў, адчуў неадольнае жаданне кінуцца ў мора і застацца ў ім назаўсёды.


У той момант, калі апынуўся рыбак у моры, ён яшчэ не ведаў, што ператварыўся ў марское божышча. Але ўжо пасінелі яго рукі, з'явілася доўгая барада — зеленаватая, пад колер водарасцяў, ногі зрасліся ў рыбін хвост, а цела пакрылася луской. Разам з пачварнасцю набыў Глаўк бессмяротнасць, але яна не пазбаўляла божышчаў чалавечых перажыванняў і пакут.


Аднойчы ўбачыў Глаўк марскую німфу Скілу: яна сядзела на скале, расчэсвала свае пышныя светлыя валасы, і сонечныя промні рабілі іх залатымі. Глаўк адразу закахаўся ў Скілу і пачаў прасіць яе стаць яго жонкаю. Аднак німфа адвярнулася, не захацеўшы з ім нават гаварыць. Засмучаны Глаўк быў упэўнены, што прычына той непрыязнасці — яго пачварнасць, але, як не імкнуўся, не мог выкінуць з сэрца тую, якую кахаў. І тады ён адправіўся да чарадзейкі Кіркі, каб яна дала напой, што прыварожыць да яго сэрца Скілы.


Кірка, у адрозненне ад Скілы, знайшла Глаўка вельмі прывабным і сама закахалася ў яго, таму пачала рабіць усё, каб ён забыў прыгожую Скілу. Але ўрэшце пакрыўджаная яго абыякавасцю вераломная Кірка ўручыла Глаўку пасудзіну з чарадзейным зеллем і навучыла выліць яго ў крыніцу, дзе заўсёды купалася Скіла.


Як толькі ўвайшла Скіла ў ваду, яе з усіх бакоў абкружылі марскія пачвары. З перапуду німфа выбегла на бераг — агідныя істоты папаўзлі за ёй услед. Скіла кінулася ў мора, але збегчы ад іх не ўдалося: яны абляпілі яе цела, прысмакталіся так, што прыраслі да яго назаўсёды. Так прыгожая юная німфа ператварылася ў марское страшыдла з дванаццаццю драпежнымі лапамі, шасцю жахлівымі галовамі на доўгіх тонкіх шыях, з трыма радамі зубоў у кожнай пашчы.


Глаўка ахапіў жах, калі ён убачыў, што зрабіў са Скілай. У роспачы ён апусціўся на самае дно і рэдка выплываў на паверхню, каб прадказваць лёс маракам.


Пачварная Скіла пасялілася на скале над пралівам, што аддзяляў Сіцылію ад Італіі, дзе зімою і ўлетку ніколі не было сонца і вісела цёмная хмара.


Зненавідзеўшы ўвесь свет, страшыдла Скіла нападала на караблі і лодкі. І не было ніводнага хуткаходнага карабля, пра-           плываючага міма, з палубы якога яна не схапіла б сваімі страшэннымі пашчамі некалькі маракоў.

Харыбда


Па ўяўленні старажытных грэкаў, насупраць Скілы (ці Сцылы) жыла другая пачвара — Харыбда. Яна тры разы ў дзень усмоктвала ў сябе марскую ваду, і хвалі клекаталі ў яе чэраве, нібы ў катле кіпелі твань і зямля. Са страшэнным рыкам Харыбда выпускала ваду назад, і тады салёныя пырскі ўзляталі вакол, да самай вяршыні скалы.


Скіла — увасабленне скалістай водмелі альбо падводных камянёў, а Харыбда — жудаснага вадавароту. І ніхто з маракоў не мог абмінуць адну з гэтых пачвар, бо абавязкова трапляў ва ўладу другой. Толькі Адысею, дзякуючы яго кемлівасці, удалося прайсці па надзвычай небяспечнаму праходу, ды яшчэ арганаўтам, бо на дапамогу ім прыйшла славутая нерэіда Фетыда і   яе сёстры.


"Паміж Сцылай і Харыбдай" — выраз, які азначае "трапляць у небяспеку з розных бакоў", ужываецца ў гутарковай мове і ў якасці паэтычнай метафары выкарыстоўваецца ў прыгожым пісьменстве.





Глыбы думак. Праху глыбы —





За сівою даўніной.





Паміж Сцылай і Харыбдай,





Паміж сценкай і сцяной.








Я. Янішчыц

Усе марскія багі і боствы, уся марская прастора і водная стыхія наогул перайшлі пад уладу бога Пасейдона пасля таго, як багі-алімпійцы Зеўс, Пасейдон і Гадэс падзялілі паміж сабой уладу над светам.

